2020 йилги Мурожаатнома: Президентнинг маърузасидан асосий тезислар | NORMA.UZ\n2020 йилги Мурожаатнома: Президентнинг маърузасидан асосий тезислар\n2019 йил якунлари тўғрисида. Иқтисодиётда позитив ўзгариш кузатилмоқда. Тўғридан-тўғри хорижий инвестициялар 4,2 млрд долларни ташкил этиб, 2018 йилга нисбатан 3,1 миллиард долларга ёки 3,7 баробар ўсди. Инвестицияларнинг ЯИМдаги улуши 37%га етди. Иқтисодий ўсиш 5,6%ни ташкил этди, саноат маҳсулоти ишлаб чиқариш ҳажми 6,6%га, экспорт 28%га кўпайди, олтин-валюта захираларимиз 2,2 млрд долларга ортиб, 28,6 млрд долларга етди.\nСолиқ ислоҳотида ижобий натижаларга эришилмоқда. Янги солиқ сиёсати доирасида иш ҳақига солиқ юки 1,5 баробар камайтирилди, натижада расмий секторда ишлаётганлар сони йил давомида 500 мингтага кўпайди. ҚҚС ставкаси 20%дан 15%га туширилди, бунинг ҳисобидан солиқ тўловчилар ихтиёрида 2 трлн сўм қолди, истиқболда эса бу рақам 11 трлн сўмни ташкил этиши кутилмоқда. Ислоҳотларимиз натижасида 93 мингта ёки 2018 йилга нисбатан қарийб 2 баробар кўп янги тадбиркорлик субъектлари ташкил этилди.\n2020 йилги устувор йўналишлар тўғрисида. Улар учта – илм, маърифат ва рақамли иқтисодиёт. Боғча ёшидаги болаларни мактабгача таълим билан қамраб олиш даражасини 60%га етказиш режалаштирилмоқда. Янги мактаблар, шу жумладан хусусий мактабларни қуриш, мавжудларини таъмирлаш давом эттирилади. Ўқитувчиларнинг малакасини ошириш ва уларнинг меҳнатига ҳақ тўлаш масаласи ҳал этилади. Янги профессионал таълим тизими йўлга қўйилади. Мактаб битирувчиларини олий таълим билан қамраб олиш даражасини 2020 йилда камида 25%га ва келгусида 50-60%га етказиш лозим. Олий ўқув юртларига талабалар қабул қилиш давлат грантлари 2 баробар кўпайтирилади, Қизлар учун алоҳида грантлар ҳам ажратилади. Олий таълимда ўқув жараёни кредит-модуль тизимига ўтказилади, олий ўқув юртларини ўзини ўзи молиявий таъминлашга ўтказилади, камида 5 та олий таълим муассасаси трансформация қилинади.\nИлм-фанда математика, кимё-биология, геология каби йўналишларда фундаментал ва амалий тадқиқотлар фаоллаштирилиб, олимларга барча шарт-шароитлар яратиб берилади. «Эл-юрт умиди» жамғармаси томонидан 700 дан зиёд олимлар ва ўқитувчилар чет элга илмий изланиш ва малака ошириш учун юборилади. Келгусида грантлар миқдорини 2 баробар кўпайтирилади ва тадқиқот йўналишлари кўлами кенгайтирилади.\nРақамли иқтисодиётни ривожлантириш бўйича туб бурилиш қилиниши мўлжалланган. Қурилиш, энергетика, қишлоқ ва сув хўжалиги, транспорт, геология, кадастр, соғлиқни сақлаш, таълим, архив соҳаларини тўлиқ рақамлаштириш лозим. «Электрон ҳукумат» тизими танқидий қайта кўриб чиқилади. Пойтахт мисолидаги «IT-парк»лар Нукус, Бухоро, Наманган, Самарқанд, Гулистон ва Урганч шаҳарларида ҳам ташкил этилади. Яқин кунларда «Рақамли Ўзбекистон – 2030» дастурини ишлаб чиқиш ишлари якунланади. Ушбу йўналишда ҳукумат ва парламент назорати кучайтирилади.\nИқтисодиёт тўғрисида. Асосий вазифалар – макроиқтисодий барқарорликни таъминлаш, инфляцияни жиловлаш, тармоқларни монополиядан чиқариш, давлат томонидан нархлар белгиланишини тартибга солишни бекор қилиш ва «яширин иқтисодиёт»га барҳам бериш. Бюджет маблағларининг мақсадли ва оқилона сарфланиши устидан назорат янада кучайтирилади. Чет элдан олинган қарзларни қайтариш имконияти ва уларнинг натижадорлигига жиддий эътибор қаратилади. Бунинг учун «Давлат молиявий назорати тўғрисида» ва «Давлат қарзи тўғрисида»ги қонунлар ишлаб чиқилади.\nБанк соҳасидаги ислоҳотлар. Барча банклар бўйича капитал, ресурс базаси ва даромадларини оширишга алоҳида эътибор қаратилган ҳолда трансформация дастури амалга оширилади. Банк секторидаги давлат активлари стратегик инвесторларга реализация қилинади. Маҳаллий банклар тадбиркорларни қўллаб-қувватлаши ва ташқи бозорларда фаол бўлиши лозим. Замонавий банк амалиёти, менежменти ва янги хизматларни жорий этиш учун раҳбарлик лавозимларига малакали мутахассисларни тайинлаш муҳим ҳисобланади. Бунда дастурий таъминотни тубдан янгилаш, янги ахборот тизимини («кредит тарихи») тўлиқ ишга тушириш зарур. Банклар фаолиятига четдан аралашишга чек қўйилади.\nТашқи савдо соҳасида назорат тизимининг норматив базаси 2020 йилда 3 мингга яқин стандартлар билан тўлдирилади. Шунингдек харидоргир маҳсулотлар турларини аниқлаш, уларга бозор топиш ва сотиш билан шуғулланадиган хусусий трейдинг компаниялари фаолиятини тартибга соладиган қонун лойиҳалари тўплами ишлаб чиқилади. Чегараолди туманларида эркин савдо зоналари ташкил этилади. Ташқи иқтисодий фаолиятни тартибга солиш концепцияси ишлаб чиқилади.\nБизнес тўғрисида. Рухсат берувчи тусдаги ҳужжатлар сони 2-3 марта қисқартирилади. Жорий йилда бўш ер майдонлари, бино ва иншоотлар, уларнинг қиймати ва сотиб олиниши шартлари ҳақидаги онлайн-харита шакллантирилади. «Кичик ва ўрта бизнес тўғрисида»ги қонун лойиҳаси ишлаб чиқилади.\nТадбиркорлик соҳасида ижтимоий хавфи катта бўлмаган айрим жиноят турларини жиноят тоифасидан чиқариш сиёсатини изчил давом эттирилади. Сохта тадбиркорлик, рақобатчининг обрўсини тушириш каби қилмишлар учун жиноий жавобгарлик бекор қилинади. Божхона қонун ҳужжатларини бузиш билан боғлиқ жиноятни биринчи марта содир этган, лекин тўловларни тўлаган шахслар жиноий жавобгарликдан озод қилинади. Юридик шахс бўлган тадбиркорлик субъекти аъзоларига (масалан, директор ва бош бухгалтер, таҳр. изоҳи) жиноий уюшма айблови қўйиб, уларга оғир жазо тайинлаш каби аллақачон умрини ўтаб бўлган тартиблар бекор қилинади.\nИжтимоий ислоҳотлар тўғрисида. Турли ҳисоб-китобларга кўра Ўзбекистонда кам таъминланган аҳоли қатламлари улуши 12-15%ни ташкил этади, бу 4-5 млн нафар аҳоли деганидир. Халқаро экспертлар кўмагида Камбағалликни камайтириш дастури ишлаб чиқилади. Тадбиркорлик ташаббусларини амалга ошириш учун шарт-шароитлар яратиш ва шу билан бирга, янги иш жойи билан таъминлаш лозим (2020 йилда – 500 мингта). Иш ҳақи, пенсия, стипендия ва нафақалар миқдори инфляция даражасидан юқори миқдорда оширилади. Ижтимоий тўловларни олишда қоғозбозлик ҳолатлари камайтирилади – идоралар «ягона дарча» тамойили бўйича ишлайди ва фуқаролардан талаб этиладиган ҳужжатлар сони камаяди. Масалан, пенсияни паспорт тақдим этган ҳолда расмийлаштириш мумкин бўлади. Ижтимоий суғурта тўғрисида ва ижтимоий тадбиркорлик асослари тўғрисидаги қонунлар қабул қилинади.\nИнсон ҳуқуқлари ва эркинликлари тўғрисида. Тергов ва суд амалиётига инсон ҳуқуқлари соҳасидаги илғор стандартлар жорий этилади. Яқин йилларда Фуқаролик, Жиноят, Жиноят-процессуал, Жиноят-ижро, Маъмурий жавобгарлик тўғрисидаги кодексларни янгитдан қабул қилиши мақсадга мувофиқдир.\nАсосий ишчи кучи яшайдиган ва иш ўринлари яратилаётган ҳудудлар ўртасида мавжуд тафовутларни бартараф этиш учун ички миграцияни эркинлаштириш лозим. Шу муносабат билан 2020 йил 1 апрелга қадар прописка тизимини ислоҳ қилиш бўйича аниқ таклифларни ишлаб чиқиш лозим.\nМамлакатимизда узоқ вақтдан бери доимий асосда яшаб келаётганлар фуқаролар сингари барча ҳуқуқлардан фойдаланиши лозим. 1995 йилгача Ўзбекистонга келган ва шундан буён истиқомат қилаётган шахсларга Ўзбекистон фуқаролиги автоматик тарзда берилиши даркор. Шу тариқа 50 мингга яқин юртдошларимизнинг фуқаролик билан боғлиқ муаммолари ҳал этилади.\nШавкат Мирзиёев қишлоқ хўжалиги, туризм, спорт ва экология, давлат секторидаги ислоҳотлар ва коррупцияга қарши курашиш, миллатлараро тотувликни мустаҳкамлаш ва халқаро ҳамкорликни ривожлантириш масалаларига ҳам тўхталиб ўтди. Президентнинг расмий сайтида мурожаатнома матни билан батафсил танишиб чиқиш мумкин.


Трампнинг сирини ошкор қилган шифокор тўсатдан вафот этди\nТрампнинг сирини ошкор қилган шифокор тўсатдан...\n14.01.2021 23:13 0 3964\nБир пайтлар Трампни AҚШнинг энг соғлом президенти бўлишини эълон қилган, Дональднинг шахсий шифокори Харольд Борнстейн 73 ёшида ҳаётдан кўз юмди, деб ёзмоқда «New York Times».\nНашрда чоп этилган таъзияномада шифокорнинг ўлими сабаблари маълум қилинмаган.\nХарольд Борнстейн Трампнинг сайловолди штаби 2015 йилда унинг имзоси қўйилган маълумотномани чоп этгандан сўнг машҳур бўлиб кетди. Тиббий ҳужжатда Трампнинг қон таҳлили «ўта яхшилиги» ва «мислсиз қувватга» эгалиги қайд этилган. Хуллас, доктор «жаноб Трамп сайланганлар орасида энг соғлом президент бўлишини» эълон қилган.\nГастроэндокринолог Борнстейн 1980 йилдан бери Трампни даволаб келган. Ундан олдин эса отаси президентнинг шифокори бўлган.\nБорнстейн ўзидан бир ёш катта Трамп сайловларда ғалаба қозонгудек бўлса, расман президент шифокорига айланишидан умид қилганди. Бироқ бундай бўлмади. 2017 йилда шифокор журналистларга президент соч ўсишини тиклаш учун дори ичаётганини ошкор қилгач Трамп унинг хизматларидан воз кечди.\nКейинчалик, 2018 йилда шифокор ўша машҳур бўлиб кетган тиббий маълумотнома матнини президентнинг ўзи айтиб турганини тан олди. Лекин шу пайтгача буни рад этиб, ҳаммасини ўзи ёзганлигини таъкидлаб келаётганди.\nshifokor Доналд Трамп Президент Харольд Борнстейн\nХориж Кеча, 21:45\nХориж Кеча, 18:53\nСурия президенти ва рафиқаси коронавирусга чалинди\nЖамият 07/03, 20:32\n#коронавирус - 4459\n#Президент - 664\n#вакцина - 285\n#Тошкент - 1286\n#Катта Фарғона канали - 4\n#диетолог - 102\n#эмлаш - 29


Катта дозадаги D витамини диабетни даволаши аниқланди – Uzarena\nИккинчи турдаги диабетни катта дозадаги D витамини ва унинг ошқозон ости бези ҳужайраларидаги фаолияти самарадорлигини кучайтирувчи моддадан фойдаланиб, бартараф этиш мумкин. Олимлар Cell журналида тақдим этилган мақолада шу ҳақида маълум қилишган.\n«Биламизки, яллиғланиш диабет ривожланишида асосий роль ўйнайди. Тадқиқотимизнинг кўрсатишича, D витамини ва унинг молекулаларига реакция қилувчи ҳужайра рецепторлари ҳам яллиғланиш билан, ҳам ошқозон ости бези бета-ҳужайралари омон қолиши билан боғлиқ бўлиб чиқди», – деди Ла-Хойе (АҚШ)даги Салка институтидан Рональд Эванс.\nЖаҳон соғлиқни сақлаш ташкилоти статистикасига кўра, дунёда 347 миллион қандли диабетга йўлиққан беморлар бор. Ҳар 10 бемордан 9 нафари организмнинг инсулинни қабул қилмаслиги ўсиши натижасидаги иккинчи турдаги диабетдан азият чекади. Диабетга чалинган беморларнинг 80 фоизи даромад даражаси паст ёки ўртача бўлган мамлакатларда яшайди. 2030 йилга бориб диабет бутун дунёдаги ўлим ҳолатлари сабаблари орасида еттинчи ўринга чиқади.\nЯқинда сичқонларда ўтказилган тадқиқотларнинг кўрсатишича, иккинчи турдаги диабет ривожланишининг асосий сабабларидан бири – ошқозон ости безининг ёғга тўлиб қолиши ва яллиғланишнинг ривожланиши, бу эса инсулин ишлаб чиқарувчи бета-ҳужайралар фаолиятини ўзгартиради ҳамда уларнинг камроқ гормон ишлаб чиқаришига сабаб бўлади.\nЭванснинг таъкидлашича, бундай кашфиётлар унинг жамоасини D витамини каби яллиғланишни бартараф этувчи моддалар ошқозон ости безининг айнан шу қисми яшовчанлигига таъсир кўрсатиши ҳақида ўйлашга мажбур қилди.\nБу саволга жавоб топиш учун биологлар пробиркада бета-ҳужайраларнинг кичик колониясини ўстиришди ва генларнинг қайси занжири D витамини молекулалари билан алоқадан сўнг киришганини кузата бошлашди.\nУшбу кузатувлар D витамини генларнинг икки BRD7 ва BRD9 – яллиғланишга реакция қилувчи ва ҳужайрани зарардан ҳимояловчи занжирларини бошқаришини кўрсатди. Генетикларнинг изоҳ беришича, ДНКнинг бу участкалари ҳамда улар билан боғлиқ оқсиллар қарама-қарши равишда ишлайди – BRD9 D витамини молекулаларини ҳисобловчи рецепторлар фаолиятини блоклайди, BRD7 эса уларнинг сигналларига реакция қилади ва ҳужайрани тиклаш жараёнини ишга туширади.\nБу кашфиёт олимларни BRD9 фаолиятини блоклаб, D витаминига тўсиқларсиз BRD7’га таъсир қилиш имкони берилса, нима рўй бериши ҳақида бош қотиришга ундади. Шу ғояга асосланиб, биологлар ошқозон ости бези ҳужайралар колониясига D витамини ва бир неча йил илгари кашф қилинган iBRD9 моддаси аралашмаси билан ишлов беришди ҳамда уларнинг яллиғланишга қандай реакция қилишини кузатишди.\nМаълум бўлишича, ҳатто кичик миқдордаги iBRD9 моддасининг қўшилиши D витамини таъсирини кескин кучайтирган. Бунинг натижасида бета-ҳужайралар «фавқулодда режим»дан кўпроқ чиққан, ўзини тузатиб, нисбатан кам ҳалок бўлган.\nБундай натижалардан илҳомланган олимлар ушбу аралашма таъсирини диабетнинг оғир шаклидан азият чекувчи беморларда синаб кўришган. Синовлардан икки ҳафта ўтибоқ кемирувчилар қонидаги глюкоза миқдори назорат гуруҳидаги жониворларга нисбатан деярли икки бараварга пасайган ва икки ойдан ортиқ вақт давомида шундай кўрсаткични сақлаб қолган.\nОлимлар яқин орада ушбу дорининг клиник синовлари бошланишига умид қилишмоқда, синовлар доирасида аралашманинг инсонларга қандай таъсир кўрсатиши ҳамда салбий таъсирлари бор ё йўқлигини текширишади.


Аэропортга янги ҳукумат аъзолари По прилете членов нового правительства аэропорт обстреляли ракетами. Власти страны заявили, что перед взрывами были слышны беспилотники.\nТОШКЕНТ, 31 дек — Sputnik. Яман жанубида Аден аэропортида юз берган теракт оқибатида 25 киши ҳалок бўлди, 110 нафари жароҳатланди, деб хабар бермоқда РИА Новости.\nФожиа кеча юз берган. Келиш залида бир нечта кучли портлашлар юз берган. Худди шу вақтда самолёт трапидан Саудия Арабистонидан қайтган янги ҳукумат аъзолари тушиб келишлари керак эди.\nДастлабки маълумотларга кўра, жароҳатланганлар орасида алоқа вазири ўринбосари, Аден губернатори вакили ва маҳаллий қамоқхона директори бор. явазирлар жабр кўришмаган, уларни ҳукумат саройига ўтказишган.\nРИА Новости манбаси маълумотларига кўра, аэропорт Яман жануби-ғарбидаги Таиз провинциясида жойлашган "Ансар-Алла" (хусийлар) ҳаракати қўзғолончилари назоратида бўлган ҳудудлардан ракета ҳужумига учраган.\nSky News Arabia телеканали ўз навбатида, портлашлар олдидан аэропорт устида дронлар овозларини эшитилгани ҳақида хабар берган. Телеканал шунингдек, ракета келиб тушиши лаҳзалари акс этган видеони жойлаган.\nЯман ҳукумати терактда қўзғолончиларни айбламоқда, аммо хусийлар сиёсий бюроси аъзоси Муҳаммад ал-Бахитий уларнинг ҳаракати "Аден аэропортидаги ҳужумга ҳеч қандай алоқадор жойи йўқлиги, портлашлар эса ҳукумат кучларидаги турли гуруҳлар ўртасида ҳисоб-китоб натижаси" эканини маълум қилган.\nЮз берган ҳодисага халқаро ҳамжамият тезкорлик билан муносабат билдирди.\nРоссия терактни кескин қоралади, синчковлик билан суриштирув ишларини ўтказиш тарафдори эканини маълум қилиб, ҳалок бўлганларнинг яқинларига таъзия билдирди.\nМосква таъкидига кўра, ичкияман можаросининг барча томонлари муросага келмас экан, ушбу муаммони ҳал этиб бўлмайди.\nАҚШ ўз баёнотида Яман ҳукуматини қўллаб-қувватлаган.\nМаълумот учун: Яманда 2015 йилдан буён президент Абду Раббу Мансур Хади (Саудия Арабистони ҳарбий кўмаги билан) ва хусий-қўзғолончилар (Эрон кўмаги остидалиги тахмин қилинади) тарафдорлари ўртасида фуқаролик уруши давом этиб келмоқда.\nСал олдин, Саудия Арабистонида бўлган президент Хади Абдул Малик бошчилигида 24 вазирдан иборат янги ҳукуматни тайинлаган эди.\nҲукумат таркибига республика жанубий қисми ажралиб чиқиши тарафдори бўлган Жанубий Яман Муваққат кенгашининг беш нафар аъзоси кирган.\nМамлакатнинг шимоли, шу жумладан, Сана шаҳри, хусийлар назоратида қолмоқда. Шу боис, республиканинг халқаро даражада тан олинган вақтинчалик пойтахти Аден шаҳри бўлди.


Давлатимиз раҳбари топшириғига асосан жойларда сектор раҳбарлари ҳамда республика вазирлик ва идоралар вакиллари иштирокида сайёр оммавий қабуллар ўтказилмоқда. Ана шундай қабуллардан бири Фарғона вилояти 2-сектор раҳбари иштирокида Олтиариқ туманида ўтказилди.\nҚабул давомида 100 га яқин фуқароларнинг мурожаати тингланди ва 72 та ёзма мурожаатлар қабул қилиниб, уларнинг аксариятига шу ернинг ўзида ечим топилди.\nМурожаатлар асосан тадбиркорликни қўллаб қувватлаш, соғлиқни сақлаш, ишга жойлашиш, уй-жой, моддий ёрдам, йўлларни таъмирлаш, тоза ичимлик суви билан таъминлаш ҳамда коммунал масалаларга оид бўлди.\nМасалан, “Жўрак” қишлоғида яшовчи Қ.Хошимов ичимлик суви тармоғи тортиш, “Қапчуғай” қишлоғида яшовчи А.Парпиев тадбиркорлик учун ер майдони ажратиш, “Ижодкор” кўчасида яшовчи Ж.Рахматов кредит ажратиш, “Содиқов” кўчасида яшовчи И.Исмоилов махалла қабристонини ободонлаштириш, “Чордара” кўчасида яшовчи А.Хомидов хажга бориш, “Бурбонлиқ” кўчасида яшовчи Х.Мадалиева яшаш уйига кадастр ҳужжати расмийлаштириш, “Зилха” қишлоғида яшовчи М.Хусанов электр ҳисоблагич ўрнатиш, “Қурбоши” кўчасида яшовчи О.Муминова пенсия расмийлаштириш, “Туркистон” кўчасида яшовчи М.Султанов ишга жойлашиш, “Пахтакор” кўчасида яшовчи Т.Маматқулов ногиронлик аравачаси бериш масаласида ёрдам сўраб мурожаат қилдилар.\nСайёр қабул жараёнининг ўзида 11 нафар фуқаролар ишга жойлаштирилиши, 17 нафар фуқароларга 3 млн. сўмга яқин моддий ёрдам берилиши, 10 нафарга яқин фуқароларнинг коммунал хўжалик билан боғлиқ муаммолари ҳал этилиши, 6 нафар вояга етмаганлар мактабгача таълим муассасасига жойлаштирилиши, 3 нафар фуқаролар тиббий кўрикдан ўтказилиб, даволанишга ётқизилиши, 2 нафари ортопедик оёқ кийим, 1 нафари ногиронлик аравачаси ва сиҳатгохга йўлланма берилиши таъминланди.\n-Соғлиғимни тиклаш учун сихатгоҳга йўлланма олишда ёрдам сўрадим. Мурожаатим жойида ҳал этилиб, “Олтиариқ” сихатгоҳига бепул йўлланма берилди,- дейди “Қапчуғай” МФЙда яшовчи Г.Эргашева.\n-Фарзандим учун махсус оёқ кийим олиш масаласида қилган мурожаатим жойида ҳал этилди, - дейди “Янгиқўрғон” қишлоғида яшовчи Д.Охунжонова.\n-160 та хонадонни ичимлик суви билан таъминлайдиган тармоқни янгилашда ёрдам беришингизни сўрайман,- дея мурожаат қилди “Мустақиллик” кўчасида яшовчи А.Саидқулов.


Ҳақиқатдан ҳам Эрон яҳуд вужудини ярим соатда вайрон қилишга қодир бўлса, у ҳолда нимани кутиб ўтирибди?! | Najot.info\n11.06.2019 Нажот 0 коментариев вайрон қилиш,Эрон,Яҳуд вужуди\nРусиял Явм сайти (ҳижрий 1440 йил 12 рамазон, милодий 2019 йил 17 май жума куни) нашр қилган хабарда бундай дейилади:\nЭрон парламентидаги ядровий қўмита раиси Мужтибий Зуннур – Эронга қарши уруш, учинчи жаҳон урушига йўл очади ҳамда Эронга қилинган ҳар қандай ҳужум, яҳуд вужудининг ярим соатдаёқ қўй қилинишини англатади, деди.\nЗуннур АҚШ уруш бошлаши мумкинлигини, бироқ бу уруш ниҳояси унинг қўлида эмаслигини таъкидлади. Агар Форс Кўрфазидаги АҚШ ҳарбий қисмларини нишонга оладиган бўлсак, бу қисмлар ўрнида култепадан бошқа нарса қолмайди, деди. Эронга ҳужум қилинса, ҳали бу ҳужум чанглари босилмай туриб, Эрон ракеталари Тель-Авив марказига зарба йўллашини таъкидлади».\nЭй эронлик ҳукмдорлар, бунча ҳам Аллоҳ, Росули ва мусулмонларга хоинлик қиласиз ва мустамлакачи кофир Ғарбга бунчалар хорлик қилишга тоқатлисиз!? Албатта, бу борадаги аҳволингиз бошқа юртлардаги ҳукмдорлар ҳолидан фарқ қилайди. Аммо энг ёмони, сиз яҳудийларнинг муборак заминни етмиш йилдан бери топтаб келишаётганига жим қараб турганингиздир… Бу босқинчилар сизнинг, тарафдорларингизнинг ва Суриядаги иттифоқчиларингизнинг юзига шунча тарсаки тортиб келганига қарамай, бунга бардош бериб келяпсиз… Ҳамон эски пластинкангизни айлантириш ва қуруқ ёлғон даъволарни қилишдан чарчамаяпсиз… Сиз бу малъун вужудни ярим соатдаёқ кулини кўкка совура олишингиз билан мақтаняпсиз… Бироқ, бир вақтнинг ўзида, ўзингиз Америкага хизмат қилиш йўлида бор имкониятингизни сарфлаб, барча вақтингизни зое кетказяпсиз ва унинг Афғонистон, Ироқ, Сурия, Яман ва Фаластиндаги мусулмонларни қирғин қилишига ёрдам беряпсиз.\nЁлғондан ўзини жасоратли қилиб кўрсатиш сиёсатининг айнан шу кунларда қўлланиши шу даражада хавфлики, бу анави жинояткор Трампга Кўрфаз халқлари бойликларини талон-тарож қилиш учун минтақа ҳукмдорларини провокация қилишига имконият яратиб беради. Шунингдек, бундай сиёсат Американинг «Аср битими» келишувини муваффақиятли равишда амалга оширишига ҳам ёрдам бериши мумкин. Зеро, бу келишувдаги мақсадлардан бири яҳуд вужудини минтақага қориштириш бўлиб, буни Эрон хавфи, деган баҳона билан ёлғон курашни келтириб чиқариб, регионал коалиция тузиш орқали амалга оширмоқчи. Қилмишларингиз нақадар ёмон-а?!!\nБарча мусулмонлар хусусан, уларнинг армиялари – эртага қолдирмай, бугуноқ – ўз ҳукмдорларини ағдаришлари ва битта халифага байъат қилишлари шарт. Мусулмонлар қайта улуғлик ва куч-қудратга кўтарилишлари учун ушбу халифа уларни Аллоҳ йўлидаги жиҳодга сафарбар қилиб, яҳуд вужудини йўқ қилади ҳамда уларни мустамлакачи кофир Ғарбга бўлган тобеликдан қутқаради.\n← Япония бош вазири 40 йил ичида Эронга илк маротаба ташриф буюради\nЭй Шом аҳли! Жиноятчи учлик давлатларига алданманг чунки улар сизга нисбатан на аҳда на бурчга боқишади →\nЯпония бош вазири 40 йил ичида Эронга илк маротаба ташриф буюради\nЯпония бош вазири 40 йил ичида Эронга илк маротаба ташриф...


Ўзбекистон Республикаси Маданият ва спорт ишлари вазирлиги таркибига кирувчи ташкилотлар ва муассасалар рўйхати\nЎзбекистон Республикаси Маданият ва спорт ишлари вазирлиги марказий аппаратининг тузилмаси\nҲужжат 30.09.2004 00 санаси ҳолатига\nЎзбекистон Республикаси Маданият ва спорт ишлари вазирлиги таркибига кирувчи ташкилотлар ва муассасалар рўйхати 1-иловага мувофиқ;\nЎзбекистон Республикаси Маданият ва спорт ишлари вазирлиги марказий аппаратининг ходимларнинг чекланган умумий сони 72 киши, шу жумладан бошқарув ходимлари сони 55 киши бўлган тузилмаси 2-иловага мувофиқ;\n1. «Ўзбектеатр» ижодий-ишлаб чиқариш бирлашмаси.\n2. «Ўзбекнаво» эстрада бирлашмаси.\n3. Академик, халқ ва бадиий жамоалар дирекцияси.\n4. Оркестрлар (симфоник оркестр, камер оркестри, халқ чолғу асбоблари оркестри).\n5. «Ўзбекрақс» миллий рақс бирлашмаси.\n6. «Ўзбекдавлатцирки» республика бирлашмаси.\n7. «Саҳнадаги цирк» кўчма корхоналар дирекцияси.\n8. Олий таълим муассасалари (Ўзбекистон давлат консерваторияси, А. Қодирий номидаги Тошкент давлат маданият институти, Маннон Уйғур номидаги Тошкент давлат санъат институти, Тошкент давлат миллий рақс ва хореография олий мактаби).\n11. Ижодкор ёшлар уйи.\n12. Халқ ижодиёти ва маданий-маърифий ишлар республика илмий-методик маркази.\n13. Маданий мерос объектларини муҳофаза қилиш ва улардан фойдаланиш илмий-ишлаб чиқариш бош бошқармаси.\n14. Бадиий экспертиза бошқармаси.\n15. «Ўзбекмузей» республика жамғармаси, республика музейлари.\n16. «Гулистон», «Театр», «Мозийдан садо» журналлари таҳририятлари.\n17. Мусиқа ва санъат мактаблари.\n20. Олимпия захиралари республика коллежи, Тошкент шаҳри.\n21. Спорт турлари бўйича олий спорт маҳорати республика мактаблари.\n22. «Сертификатлаш ва компьютерлаштириш маркази» давлат унитар корхонаси.\n23. «Спорт» газетаси таҳририяти.\n24. Олимпия шуҳрати музейи.


Жаннатий ўн саҳоба: Ҳазрати Али розияллоҳу анҳу (38-қисм) | Azon.uz - Ахборот-таҳлилий портал\nЖаннатий ўн саҳоба: Ҳазрати Али розияллоҳу анҳу (38-қисм)\n883 21:30 07.12.2020\nИСЛОМ ШАВКАТИ ФИДОЙИСИ\nҲазрат Али ибн Абу Толиб ибн Абдулмутталиб каррамаллоҳу важҳаҳу Расулуллоҳ соллаллоҳу алайҳи ва саллам каби Макканинг қурайш қабиласи, ҳошимий уруғидан бўлганлар. Милодий 600 йили Маккада туғилганлар. У киши Расули акрамни ҳимояга олган амакилари Абу Толибнинг ўғилларидир. Оналари Фотима бинти Асаддир. Абу Толибнинг оиласи катта, шароити оғир бўлгани учун кичик ўғиллари Али беш ёшидан Расулуллоҳнинг уйларида турди, у зотнинг тарбияларида бўлиб, ирфон хазиналаридан файз олди. Кейинчалик Пайғамбаримизнинг қизлари Фотимаи Заҳрога уйланиб, у зотга куёв бўлдилар. Сарвари коинотга пайғамбарлик келганида эркаклардан биринчи Абу Бакр Исломни қабул қилган бўлса, болалардан биринчи бўлиб ўн ёшли Али мусулмон бўлди.\nҲазрат Алининг бутун ҳаётлари Расулуллоҳ алайҳиссалом билан ёнма-ён кечди. Ҳижрат асносида Пайғамбаримиз ҳимоялари учун ҳаётини хавф остига қўйиб, у зотга Қубода етиб олдилар. Ислом душманлари билан бўлган жангларнинг барчасида буюк қаҳрамонликлар кўрсатдилар. Расулуллоҳ соллаллоҳу алайҳи ва саллам вафот этганларида жасадларини ўзлари ювдилар.\nҲазрат Али бирор марта бутга сиғинмаганлари ва жоҳилият ифлосликларидан узоқда бўлганлари учун “каррамаллоҳу важҳаҳу” (Аллоҳ юзини мукаррам қилсин) деб сифатланганлар. У киши катта олим, Қуръони карим билимдони, фозил, сахий, юксак тақво соҳиби, Исломнинг машҳур нотиғи ва воизи эдилар. Расули акрамдан 586 та ҳадис ривоят қилганлар. Хулафои рошидиннинг тўртинчиси эдилар. Беш йил халифалик қилдилар. Умрлари охирида Куфада яшаб, ҳижрий 40 (милодий 661) йили ўн еттинчи рамазон куни хаворижлар юборган Абдураҳмон ибн Мулжам деган шахс томонидан ҳалок этилиб, шаҳид бўлдилар.\nАрабларнинг бош шаҳри Маккадаги етакчи қабилалардан ҳисобланмиш Қурайш бошлиғи Абу Толиб ибн Абдулмутталиб хонадонида муҳим воқеа рўй бераётганидан дарак берувчи ажиб кўтаринкилик, безовталик ва хурсандчилик кайфияти ҳукмрон эди. Ташқарида Абу Толибнинг фарзандлари Толиб, Ақийл, Жаъфар, Фохита ва Жумона муҳим воқеа рўй беришини кутиб безовта бўлишса, ичкарида доя хотин бошлиқ бир неча аёл хонадон бекаси Фотима бинти Асад атрофида куймаланишиб, уни туғишга тайёрлаётган эдилар. Ниҳоят, чақалоқнинг йиғиси янграб, ҳаммада масрурлик ва шукроналик туйғуларини жўш урдириб юборди. Янги туғилган чақалоққа Али деб исм қўйишди. Янги таваллуд топган саодатманд гўдакнинг келажакда Ислом дарғаларидан бири бўлиб таниладиган, Ислом давлатининг тўртинчи халифаси мансабини эгаллайдиган, охирги Пайғамбар Муҳаммад алайҳиссаломнинг суюкли қизлари Фотимаи Заҳрога уйланиб, ундан Ҳасан ва Ҳусайн каби Аллоҳ Пайғамбарининг суюкли набираларига ота бўлган буюк саҳобий бўлиб етишишини ҳозирда ҳеч ким ўйлаб ҳам кўрмаётган эди. Абу Толиб ва Бинти Асад янги меҳмон ато этгани учун Аллоҳга шукроналар айтар, болаларнинг эса “укачали бўлганлари”дан қувончлари еру кўкка сиғмасди.\nҲазрат Алининг насаблари ҳам деярли Пайғамбаримиз алайҳиссаломники каби эди: Али ибн Абу Толиб ибн Абдулмутталиб ибн Ҳошим ибн Абду Маноф ибн Қусой ибн Килоб ибн Мурра ибн Каъб ибн Луъай ибн Ғолиб ибн Фиҳр ибн Молик ибн Назр ибн Кинона. Оналари Фотима бинти Асад ибн Ҳишом ибн Абдуманоф бўлган. Ҳазрат Али туғилганида Пайғамбаримиз алайҳиссалом ўттиз ёшда эдилар. Али Қурайш қабиласи бошлиғининг ўғли бўлгани учун болаликдан отаси ва бобосининг йўлбошчилик ишлари муҳитида улғайди. Чунки Абу Толибинг отаси, яъни Алининг бобоси Абдулмутталиб ҳам Қурайшнинг шайхи, яъни йўлбошчиси бўлган эди. Бошқа томондан Абу Толиб Расулуллоҳ соллаллоҳу алайҳи ва салламнинг оталари Абдуллоҳнинг туғишган акаси эди. Абу Толиб Қурайшга мол-мулки билан эмас, ақл-заковати билан раҳбар бўлган эди. У Қурайшдек катта ва обрўли қабиланинг йўлбошчиси бўлса ҳам, ўзи фақирона ҳаёт кечирарди. Абу Толибнинг камбағаллиги Маккада қаҳатчилик бошланганида, айниқса, яққол билиниб қолди. У болаларини боқишда, оила тебратишда қийналиб қолгани учун қариндошлари ёрдамга келишди. Муҳаммад соллаллоҳу алайҳи ва саллам бошқа амакиларининг олдига бориб, Абу Толибнинг аҳволи оғирлашгани ҳақида гапириб, фарзандларини қарамоққа олиб, боқишни таклиф қилдилар. Шу тариқа, Ақийлни Абу Толибнинг ўзига қолдириб, Жаъфарни Аббос, Алини Муҳаммад соллаллоҳу алайҳи ва салам олдилар. Али амакиваччаси, бўлажак охирги пайғамбар Муҳаммад соллаллоҳу алайҳи ва салам ва у зотнинг завжалари Хадича бинти Хувайлиднинг қарамоғларида ҳаёт кечира бошлади. Ўша вақтда Али бор-йўғи олти ёшда эди. Аллоҳнинг лутфу марҳамати билан ёш Алига Муҳаммад соллаллоҳу алайҳи ва салламнинг оилаларида улғайиш насиб этди.\nАллоҳ таоло Муҳаммад соллаллоҳу алайҳи ва салламга Қуръони каримнинг биринчи оятларини нозил қилиб, у зотни пайғамбар қилиб танлаб олганда Али ўн ёшли бола эди. Инсоният тарихида энг улкан ўзгариш ясаган бу ҳодисадан биринчилардан бўлиб хабар топган ҳам Али ибн Абу Толиб бўлдилар. Ислом динининг дастлабки соатларидаёқ унинг мухлисларидан бирига айланган Али ёшликларидан қуръоний тарбия оғушида ўса бошладилар. У киши бошқалардан фарқли ўлароқ ўзи ўрганиб қолган жоҳилий одатлардан қутулиш учун ҳаракат қилиш машаққатидан ҳам озод эдилар. Шу боис – Али ибн Абу Толиб умрларида бирор марта ҳам ибодат учун Аллоҳ таолодан бошқага юзланмаганлари учун у кишининг исмларидан кейин “каррамаллоҳу важҳаҳу” (Аллоҳ юзини мукаррам қилсин) деб дуо қилинади. У киши ўзларининг соф зеҳнлари билан Қуръони карим оятларини ёд олар ва бир йўла соф қалбларига қуръоний таълимотларни жо қилар эдилар. Фақат Аллоҳ таолонинг Ўзига маълум бўлган ҳикматга кўра, Алининг отаси Абу Толиб Муҳаммад соллаллоҳу алайҳи ва салламга имон келтирмади. Аммо Аллоҳнинг Расулини ҳимоя қилишдаги, у зотга ёрдам кўрсатишдаги барча машаққатларни зиммасига олди. Қурайш мушриклари томонидан Пайғамбар соллаллоҳу алайҳи ва салламга қарши барча ҳужум ва таъқибларни айнан Абу Толиб қайтарар эди. Унинг янги мусулмон бўлган ўғли Али эса янги давр бошланганидан, жаҳолат замони ортда қолганидан дарак берувчи оламшумул ҳодисаларнинг барчасидан хабардор ҳолда тарбияланиб борар эди. Оз сонли мусулмонлар Сафо тепалиги яқинидаги Дорул Арқамга махфий равишда тўпланиб, Пайғамбар соллаллоҳу алайҳи ва салламдан Қуръон ўрганишганида, у зот билан бирга намоз ўқишганида ва Ислом таълимотларидан хабардор бўлишганида ҳам Али ибн Абу Толиб каррамаллоҳу важҳаҳу энг яқин иштирокчи эди.\n(1 қисм) (2 қисм) (3 қисм) (4 қисм) (5 қисм) (6 қисм) (7 қисм) (8 қисм) (9 қисм) (10-қисм) (11-қисм) (12-қисм) (13-қисм) (14-қисм) (15-қисм) (16-қисм) (17-қисм) (18-қисм) (19-қисм) (20-қисм) (21-қисм) (22-қисм) (23-қисм) (24-қисм) (25-қисм) (26-қисм) (27-қисм) (28-қисм) (29-қисм) (30-қисм) (31-қисм) (32-қисм) (33-қисм) (34-қисм) (35-қисм) (36-қисм) (37-қисм) (38-қисм)


ВЯЗЬМАГА ДАРЧА | Ҳуқуқбон Толиб ЁҚУБОВнинг блоги\nPosted on Fevral 13, 2015 by huquqbon\nАлена Солнцева бир-бири билан нотаниш икки Россия ҳақида\n09 февраль 2015 й.\nМақола www.gazeta.ru сайтида чоп этилган\nМаршруткада эшитиб қолиб давлат сирини ошкор қилгани учун давлатга хоинликда айбланиб қамоққа олинган вязьмалик кўпболали онага ҳамдардлик билдираётган пойтахт кўчаодамлари аёлнинг кундалик ҳаётининг тафсилотларидан хабар топгач даҳшатга тушишди. Етти бола, иккитаси жиддий касал, учта каттасининг онаси оилани ташлаб кетган, эр ишламайди… Журналистлар Вязьмага бориб келишди, оила ўта қашшоқликда яшаётган уйда олинган суратларни чоп этишди – мебель йўқ, фақат кроватлар қўйилган, кечги овқатга болалар бир бўлак гўшт билан бир бурдадан нон ейишади, уй подъезди ифлосланиб кетган, деразадан кўринган манзара эса хафагазак ва умидсиз.\nСветлана турмушининг шароитлари шок ҳолатни келтириб чиқарди, ҳатто аёлни қоралаётганлар ҳам унинг оилавий вазиятини салкам руҳий касаллик белгиси, деб ҳисоблашди, ва мен профессионал юрист аёл болаларни зудлик билан давлат қарамоғига олиш учун оиладан олиб қўйиш керак, деб ЖЖ [Живой Журнал – ТАРЖИМОН]да талаб қилиб ёзган постини ўз кўзим билан ўқидим.\nБироқ аёлга ҳамдардлик билдираётганларга ҳам унинг оиласининг ҳаёти ҳаёлга сиғмайдиган бир нарсадай кўринди – энди кўнгиллилар унинг болаларига ёрдам учун пул йиға бошлашди. Вязьмалик Светанинг ҳаёти бундан буён яхшиланиб кетишига жуда ишонгинг келади – айбловни ҳам олиб ташлашади, пулдан ҳам ёрдам қилишади, болаларига врачлар ҳам топиб беришади. Бироқ, одамни бошқа бир нарса ҳайратга солади – провинция чангалзорларига кутилмаганда қилинган экскурсия пойтахт фуқароларини шок таассуротига келтирди.\nМен аллақачон унутилган ивановолик “нашистка”, бироқ ўз вақтида “анча яхши кийинаётганини” айтиб кўп одамларни жунбушга келтирган бутунлай бошқа Светанинг тарихини эсладим. Ўшанда пойтахт журналистлари Ивановога, у ердан эса янада нарига, Светанинг ватани Приволжскга бориб келишди, ва у ерда онасининг етти ярим минг рубль маошини, сувараклар изғишиб юрган ётоқхлналарни, дабдаласи чиққан йўлларни, провинциал ва анча ювиқсиз Россияни кўриб даҳшатга тушишган эди.\nЁки кронштадтлик, сариёғ ўғирлашда адолатсиз айбланган қария кампир билан содир бўлган бахтсиз ҳодисани олайлик. Ҳамма полициянинг ваҳшийлигидан норози бўлиб турган бир пайтда ваҳшийликни асосан магазиннинг қўриқчи ва ходимлари қилганлари маълум бўлди, қўриқчиларнинг маоши эса кампирнинг нафақасига тенг. Агар магазинда ўғирлик содир этилса, уларнинг маоши икки баробарга қисқатирилади. Касса аппаратлари олдида кассир аёллар памперс тақиб 14 соат қимирламай ўтиришади. Ва, табиий, бу ҳаёт уларни ҳайвонлаштиради. Бироқ, журналистлар анашундай тармоқли магазинлардаги бундай бемаъни эзиб ишлатиш шароитлари ҳақида тасодифан билиб қолишади. Айтганча, ҳали ишлаб турган пайтларда вязьмалик Светанинг эри айнан шундай қўриқчи бўлиб ишлаши мумкин эди.\nАсосийси эса — пойтахт фуқароларининг сезгир юракларини эзаётган бу ҳаётда аслида ҳеч қандай ноёблик йўқ – у мамлакатимизнинг катта шаҳарларга вахтага, заводларда қўриқчи ёки ишчи бўлиб ишлашга борадиган, ойига етти минг рубль маош олиш одатий маош ҳисобланадиган, шўрвонинг қайнатилган гўшти эса ажойиб соғлом овқат бўлиб кўринадиган, ҳали бекор қилинмаган электричкаларда, кўпроқ автобусларда юрадиган аҳолисининг катта кўпчилигига ўрганиш бўлиб қолган. Бу одамларнинг катта қисми бизнинг газета ва журналларимизни ҳеч қачон ўқишмаган, улар, ҳатто, биз, яъни фейсбукнинг ичидан чиқмайган ва театр ҳамда клуб кафеси жазманлари бўлган одамлар мавжуд эканимизни билишмайди ҳам. Москвада Путин ва Пугачёвадан ташқари телевизорга қарашни хушламайдиган, ҳозиргина сиқиб олинган шарбат ичадиган, болаларига китобларни “Нон-фикшн”дан харид қиладиган, ит ва мушукларни қутқарадиган, қариялар уйларида кўнгилли бўлиб ишлайдиган, фитнесга абонементлари бўлган, артхаус кино кўрадиган ва ҳатто бульварлар бўйлаб норозилик сайилларига чиқадиган яна ўн минглаб ғалати одамлар яшашини уларга ҳеч ким гапириб бермаган. Буларнинг бири иккинчиси билан учрашмайди.\nБизда битта тил, битта валюта, битта давлат, битта президент бўлса-да, биз бир-биримизни танимаймиз. Қора турмуш, сўкиниш ва зерикишдан иборат бўлгани учун уни ҳеч ким кўрмайдиган янги рус киносини ҳисобга олмаганда, провинциялик оддий йигитнинг оддий ҳаёти эътиборга лойиқ деб қаралмайди. Мана, кундалик ҳаётимизнинг қаҳрамони шансон товушлари остида қоронғу, қилт этган ёруғ тушмаган ватан кенгликларида машинада кетмоқда. Мана у автовокзалнинг дабдаласи чиққан, “Арсен олдида” деган павильон деразачасида провинциялик, жингалак сочи бақлажон рангли, мудраб ўтирган хонимча кўринган майдонига кириб бормоқда. Мана у спортчилар кийимида, беш қаватли уйдаги онаси, синглиси ва бувиси яшайдиган ўзининг икки хонали уйига клеёкалик тўрвасини кўтариб кириб келаяпти, диванга ўтириб “Уч қутича” деган сухарик билан “Арсенальное” деган пиво ичмоқда. Бироқ у пойтахтлик хипстёрлар велосипедлар йўлакчалари ташкил қилиш йўли билан унинг ҳаётини ўзгартирмоқчи бўлишаётганини ҳаёлига ҳам келтира олмайди.\nТўғрисини айтганда, унинг учун Приволжск, Заволжск ёки Пучежда яшаш умуман шарт эмас. Новокосино, Подлипки, Подольск ёки Гольяновода ҳам фуқаронинг ҳуқуқлари ҳақида ҳам, мажбуриятлари ҳақида ҳам бирор нарса билмасдан яшаса бўлади, бироқ у яхшиси ўғлимни милиционерликка ўқитсам, қизимни эса маҳаллий маъмурият бухгалтериясига ишга жойлаштириб қўйсам, деган ўй билан яшашни истайди. Бизнинг турмуш тарзимиз ҳар хил, таъбимиз ҳар хил, ғояларимиз ҳам ҳар хил. Биз эркинлик, ҳар хиллилик, шаънимиз ҳурмат қилинишини хоҳлаймиз. Биз овқат, ўйин-кулгу, сиёсий лидерлар, қандай мусиқани тинглаш, кийим стилини танлашни истаймиз. Чет жойларимизда булар ҳақида умуман ўйламайдиган одамлар тиқилиб ётибди. Уларнинг ўз қадриятлари, жинниликлари, қўрқувлари бор.\nУлар бизга қараганда анча кўп. Биз улардан бироз қўрқиб турамиз, улардан ўзимизни четга оламиз, уларни сезмаслик ёки ҳисобга олмасликни маъқул кўрамиз. Улар ўз муаммоларини куч билан ҳал қилишга ўрганишган, нархи арзон бўлса умумий вагонларда ҳам улар қийналмасдан кетаверадилар, ёмон ҳидларга ҳам кўникиб кетишган. Уларнинг эстетик сезгиси шаҳар уйларининг бебурдлигидан оғринмайди. Россия эстрадаси, қайнатма ё дудланган колбаса, гриль товуқ ва шаурма, ҳамда Америка бизнинг нефть бойликларимизга хасад қилишини ва бошқа қадриятларимизни оддийгина тушунтириш уларни бемалол қаноатлантиради.\nУлар ўзининг яқинига муҳаббат билан қараш бобида Исога ўхшаш бўлиш учун эмас, батюшка “одобли бўл, ҳайвон ҳолатига тушгунча ичма”, деб буюришини эшитиш учун черковга боришади — боришса, албатта. Улар Николай-угодникдан қалбларини тинчлигини сўраб эмас, эри дўппосламаслиги, ўғли ўзига-ўзи наркотик укол қилмаслиги, қизи эрга тегишини сўраб мурожаат қилишади. Яхши ёки ёмон, тўқ ёки оч бўладими – бугун бу дунё адолат ва қонун устиворлиги ҳақида ўйланаётган кўпчиликка бегона. Светлана Давидова, айтганча, КПРФ аъзоси бўлган, эри эса ҳозиргача “Справедливая Россия” партиясининг аъзоси, бироқ ўн минглаб фейсбук ўқувчилари имзо чеккан петицияни эса президент маъмуриятига гўдак қизалоқнинг партиясиз онаси, кўнгилли ва оддийгина яхши одамлар олиб боришди. Етти бола отасининг эса партиянинг Москва бўлимидаги партиядош ўртоқларининг мазкур воқеага бўлган муносабати ҳақида ҳеч ким ҳеч нарса эшитмади.\nМамлакат аҳолисининг кўпчилиги учун, улар нормал даволаниш, болаларини ўқитиш, зулмдан ҳимояланиш учун ёрдамга муҳтож бўлсалар-да, ҳеч қандай партия, ҳеч қандай сиёсий дастур йўқ. Бироқ улар ўз муаммоларини ўзлари, баъзан анча кутилмаган, антиқа тарзда ҳал қилишади. Вязьмалик Света оддий, бироқ ноҳақликка эътиборсиз бўлмаган одам бўлгани учун унинг воқеаси энг инсоний вариантдир. Ҳозир Донбассда бахтли келажак қураётган собиқ қўриқчиларга ўхшаш одамлар эса катта хавф туғдиришмоқда.\nЁшлигимизда ўқиган, улардан биз Россияда инқилобгача баъзи мулойим, ўқимишли одамлар жуда яхши яшаганини билиб оладиган ажойиб китобчаларни эсланг. Улар рождество арчалари ясатишган, Пасхага бўғирсоқлар пиширишган, ёзги театрларда пьесалар қўйишган, чой ичиб сўҳбатлар қуришган, инқилоб, эркинлик, инсон қадр-қиммати ҳақида гапиришган. Болалар денгизчиларнинг жажжи костюмчаларини кийиб юришар, қизчалар қўғирчоқ идиш-товоқ билан ўйнашар, ўғил болалар эса Швамбрания харитасини чизишар эди.\nЁнида эса бошқа ҳаёт бўлган, ва улар бу ҳақда – усталар қанчалик даражада аёвсиз муштлашишгани, ичишгани, хотинларини калтаклашгани, ўз яқинларини аямаганлари, уларнинг ҳозиргиси ва келажаги қанчалик лойқалик ва нурсиз бўлганини – ёзувчи Максим Горькийнинг “Болалик” китобини ўқиб билиб олишарди. Кейинчалик эса улар окопларда, фронтларда, лагерларда, бахт чопса эса коммунал уйлар ошхоналарида учрашдилар ва танишдилар. Биз битта мамлакатда яшаймиз, бироқ биз битта миллат эмасмиз, бизда азалгидай умумийлик жуда кам, ва хайриячилик билан иш битмаслиги аниқ.\nПровинция – мамлакатнинг пойтахтдан узоқ, ривожланмаган вилоятлари, шаҳарлари, туманлари, қишлоқлари;\n“Нашистка” – СССР давридаги “комсомол” номли ёшлар уюшмаси ўрнида Путин томонидан тузилган “Наши” (ўзбекчада “Бизникилар”) номли миллатчи ташкилотнинг аъзоси (қиз);\nКронштадт – Болтиқ денгизининг Фин кўрфазида, Котлин оролида жойлашган Россияга тегишли порт-шаҳар;\nВахта (вахталик иш) – одамнинг кемаларда ёки узоқ жойларда маълум бир муддат ишлаб уйига қайтиши, келишилган вақт дам олгандан сўнг яна ўша ишга қайтиб бориши, ва бу борди-келди иш давомли бўлиши вахталик иш дейилади;\nХипстёрлар – АҚШда ХХ-асрнинг 40-чи йилларида пайдо бўлган маданий оқим вакиллари;\nСухарик – узоқ сақлаш мақсадида ноннинг юпқа кесилиб қуритилган кўриниши;\nБатюшка – (ўзбекчада – отахон) черковларда одамларни чўқинтирадиган руҳонийни руслар кўпинча шундай аташади;\nНиколай-угодник – православ динида ажойиб, бетакрор нарсаларни яратишга қодир бўлган, одамлар сиғинадиган шахс (авлиё);\nКПРФ – Россия Федерацияси коммунистик партияси, Давлат Думасида ўз фракциясига эга бўлган қўғирчоқ партия;\n“Справедливая Россия” – КПРФга қаранг;\nПетиция – талабнома;\nРождество – Православие динида Исо пайғамбарнинг туғилиш кунини нишонлайдиган байрам;\nПасха – насронийлик динида Исо пайғамбар тирилишига бағишланган асосий байрам;\nШвамбрания – совет ёзувчиси Лев Кассильнинг 1928-1931 йилларда болалар учун ёзган китобининг иккинчи қисми шундай номланган; китобда Тинч океанидаги ҳаёлий Швамбрания мамлакати тасвирланади;\nТолиб ЁҚУБОВ таржимаси\n10 февраль, 2015 й. Франция\nCategories: ТАРЖИМАЛАР\t| Leave a comment


Кредит ташкилотлари кредит бериш тўғрисида қандай қарор қиладилар? - Ўзбекистон Республикаси Марказий банкининг молиявий саводхонлик бўйича ахборот-таълим веб-сайти\nКредит ташкилотлари кредит бериш тўғрисида қандай қарор қиладилар?\nПул Депозит (омонатлар) Кредит Бюджет Тўлов ва ўтказмалар Молия бозори Пул-кредит сиёсати ва унинг элементлари Валютани тартибга солиш Банк хизматлари истеъмолчилари ҳуқуқлари\nКредит ташкилотлари кредит бериш тўғрисида қандай ...\nОхирги янгиланиш: 21.Июл.2020 10:40 AM\nКредит олишга қарор қилганингизда, банк, микрокредит ташкилотлари, шунингдек, ломбард каби кредит муассасалари Сизнинг қарзни қайтара олиш бўйича молиявий қобилиятингизни баҳолашади.\nКредит муассасаларининг кредит бериш тўғрисидаги қарорига нималар таъсир кўрсатади?\nҚарз олувчининг кредит тарихи:\nкредитлар бўйича кечиктирилган тўловлар қарз олувчининг кредит тарихида акс этади ва бу кредит олиш бўйича мурожаат рад этилишига сабаб бўлиши мумкин.\nҚарз олувчининг ўртача ойлик даромади:\nойлик кредит тўловлар Сизнинг ўртача ойлик даромадингизни 50-70%дан ошмаслиги керак.\nКредит таъминоти (гаров/кафиллик/суғурта полиси):\nагар Сиз тақдим этган гаров (автомобил, кўчмас мулк) қиймати Сизнинг тўлов қобилиятингиз йўқолган ҳолатида кредитни тўлиқ қоплаш учун етарли бўлмаса, кредит миқдори камайтирилиши мумкин;\nагар Сиз кредит мажбуриятлари учун кафолат сифатида учинчи шахс кафиллигидан фойдаланмоқчи бўлсангиз, банк учинчи шахснинг кредитни ўз вақтида қайтариш бўйича молиявий имкониятларини ҳам баҳолайди, чунки кафил, қарз олувчи каби, кредитни ўз вақтида ундириш бўйича бирдек жавобгар бўлади;\nқарздор кредит таъминоти сифатида суғурта полисини тақдим этганда, банклар суғурта компаниясининг молиявий ҳолатини ўрганиш ва баҳолаш ҳуқуқига эга.\nКредитга лаёқатлилик баҳоланишида нималар ҳисобга олинади?\nЖисмоний шахснинг кредитга лаёқатлилигини баҳолашда камида охирги 6 ой давомидаги даромад ҳақида маълумотнома текширилади. Одатда, ушбу маълумотнома иш ҳақи ва унинг ушланмалари (даромад солиғи, пенсия жамғармаси ҳиссаси ва бошқалар) тўғрисидаги маълумотларни ўз ичига олади. Агар кредит кафиллик билан таъминланган бўлса, кафилнинг даромади тўғрисидаги маълумотнома ҳам тақдим этилади.\nШу билан бирга, тижорат банклари жисмоний шахсларнинг кредитга лаёқатлилигини скоринг баҳолаш натижалари асосида баҳолайдилар. Баъзи тижорат банклари кредит бериш ёки бермаслик бўйича қарор қабул қилиш учун ўз скоринг тизимига эга. Мазкур тизим мижознинг тақдим этган ҳужжатларида кўрсатилган асосий маълумотлари (иш жойи, ўртача ойлик даромади, бошқа кредитлар бўйича қарз ва бошқалар) асосида кредитга лаёқатлилигини баҳолайди.\nЮридик шахсларнинг кредитга лаёқатлилигини баҳолаш жисмоний шахсларнинг тўлов қобилиятини баҳолашдан жуда фарқ қилади. Бунда, мезонлар янада мураккаб бўлиб, юридик шахснинг молиявий ҳолати ва қарз маблағларига муҳтож бўлган лойиҳанинг даромадлилигини баҳолаш кўзда тутилади.\nБундан ташқари, жисмоний ва юридик шахсларнинг кредитга лаёқатлилигини баҳолашда бошқа банклардан олинган кредитлар учун тўлов жадвали (агар мавжуд бўлса) ҳам ҳисобга олинади.\nҚарз олувчининг истеъмол кредити бўйича тўловлилик қобилиятини баҳолаш мисолида кўриб чиқамиз. Масалан, Сизинг охирги 6 ойлик даромадингиз қуйидагидек акс этади:\nДавр Ҳисобланди Сақлаб қолинди Қўлга\nИш ҳақи ва ёрдам пули Мукофотлар Бошқа тўловлар Фойда солиғи ШЖПҲ (1%) Кас.уюш бадали\nЯнварь 2 592 207,1 1 458 458,7 482 029,2 4 050,6 40 506,6 3 524 079,4\nФевраль 2 700 888,8 1 817 304,0 537 664,9 4 518,1 45 181,9 3 930 827,9\nМарт 3 581 471,7 1 570 794,0 613 119,6 5 152,2 51 522,6 4 482 471,3\nАпрель 2 570 794,0 2 478 755,8 600 896,4 5 049,5 50 495,5 4 393 108,4\nМай 3 603 215,8 2 504 260,7 726 789,7 6 107,4 61 074,7 5 313 504,7\nИюнь 3 669 071,4 2 427 976,2 725 548,6 6 097,0 60 970,4 5 304 431,6\nЖАМИ 18 717 648,8 12 257 549,4 3 686 048,4 30 974,8 309 751,7 26 948 423,3\nШундай қилиб, Сизнинг 6 ойлик иш ҳақингиз умумий миқдорини ойлар сонига бўлиб, (бу ҳолатда, 6) ўртача ойлик иш ҳақининг ҳажмини аниқлаймиз.\n26 948 423,3/6 = 4 491 403,8 сўм\nЎртача ойлик иш ҳақидан кредитни қайтариш учун ойига максимал 70% сарфлаш мумкин (агар Сизда бошқа кредитлар бўлмаса) ва бу қуйидагига тенг\n4 491 403,8 х 70% = 3 143 982,6 сўм.\nСиз www.finlit.uz сайтининг кредит калькуляторидан фойдаланиб, 1 йилга йиллик 26 фоиз тўлаш шарти билан 33,0 млн. сўмгача кредит олиш имконияти мавжудлигини ҳисоблашингиз мумкин. Шунда, кредит бўйича ҳар ой учун 3,14 млн. сўмгача тўловларни амалга оширишга тўғри келади.\nУшбу мисол, Сизнинг бошқа кредитингиз йўқлиги шартида келтирилган.\nКредит таъминоти учун гаров нимага керак?


Узр билан иш битмайди...\nХабарингиз бор, пандемия шароитида умумтаълим мактабларида ўқув жараёнини ташкил этиш ва юзага келаётган муаммоларни бартараф этиш масалалари бўйича шу йилнинг 7 октябрь куни вилоят ҳокими раҳбарлигида йиғилиш бўлиб ўтган эди.\nУнда ўқувчилари энг кўп олий таълим муассасалари талабасига айланган мактаблар эътироф этилиб, бирорта ҳам ўқувчиси ўқишга киролмаган умумтаълим муассасалари раҳбар ва педагоглари танқидга олинган, галдаги вазифалар белгиланганди.\nБирорта ўқувчиси ўқишга кира олмаган мактаблар қаторида Ғузор туманидаги 39-мактаб ҳам бор. Туман ҳокими Бекзод Суюнов, халқ таълими бўлими мудири ва тегишли мутасаддилар мазкур мактабга боришиб, мавжуд шароит билан танишишибди.\nТуман ҳокимлиги ахборот хизматининг хабар беришича, ҳоким, халқ таълими бўлими мудири, мактаб маъмурияти халқ вакилларидан паст кўрсаткич сабаб кечирим сўрашибди.\n“Ушбу мактабнинг кўрсаткичи пастлигида, аввало, бизнинг ҳам айбимиз бор, таълимга етарлича шарт-шароит яратиб бермаганлигимиз, қолаверса, айрим ота-оналар фарзандлари келажаги учун эътибор қаратмаганлиги сабаб бўлди”, дея таъкидлаган Бекзод Суюнов.\nАлбатта, қониқарсиз натижа сабаблари ўрганилиб, тегишли чора-тадбирлар белгилангани яхши. Узр сўрашга келсак... Турфа соҳа вакиллари бўлар-бўлмасга кечирим сўраб, сувдан қуруқ чиқиб кетаётган айни даврда бу сафаргиси ҳам ўшаларга ўхшаб қолмасайди, деган ҳадик бор кўнгилда. Аслида кечирим сўрашга ҳожат йўқ, келгуси йил яхши натижа кўрсатилсин, шунинг ўзи бу йилги камчиликларни тўлдириб кетади.\nМаълумот ўрнида айтиш ўринли, Ғузордаги 9-мактаб вилоятда битирувчилари энг кўп ўқишга кирган мактаблар ўнлигидан жой олган.


30 ёшга қадар ҳеч нарсага эришмаган машҳур тадбиркорлар » Скачать музыку бесплатно новинки музыки 2016-2017\n30 ёшга қадар ҳеч нарсага эришмаган машҳур тадбиркорлар\n“The Hustle” нашри ўз бизнесларини 30 ёшдан кейин бошлаган 10 нафар машҳур тадбиркор рўйхатини тузди. Улар 30 ёшга қадар айтарли муваффақиятга эришишмаган. Жек Дорси, “Twitter” ҳаммуассиси “Twitter” ижтимоий тармоғига асос солган пайтида Жек Дорси 30 ёшга тўлганди. Дорсининг дастлабки бизнеси — 2006 йилда ташкил қилинган такси, курьерлар ва авария хизматлари бошқаруви компанияси инқирозга учраганди. Бунгача эса бўлажак миллиардер Нью-Йоркдаги диспетчерлик хизматида дастурчи бўлиб ишлаган. Тим Вестергрен, “Pandora” асосчиси Вестергрен “Pandora”ни 35 ёшга кирганида ташкил этган. Аввалига компания дастурий таъминот савдоси билан шуғулланган. Лойиҳа ишга тушганидан кейинги икки йил давомида, деб ёзади “The Hustle”, Вестергреннинг ўз ходимларига маош тўлаш имконияти бўлмаган. Компания ўз йўналишини ўзгартирган ва хусусий мусиқий сервисини ишга туширгач, вазият ўзгарган. “Pandora”га асос солишдан олдин Тим Вестергрен ўзини бастакор, артист ва энага сифатида синаб кўрган. Ян Кум, “WhatsApp” асосчиси Кум дунёдаги энг оммабоп мессенжерлардан бирини ишга туширганида 33 ёшда эди. “The Hustle”нинг эътироф этишича, ўз компаниясига асос солгунига қадар бўлажак тадбиркор тўққиз йил “Yahoo”да ишлаган, шунингдек, “Facebook”га ишга кирмоқчи бўлган, лекин компания уни ишга қабул қилмаган. Жек Ма, “Alibaba” асосчиси Хитойдаги энг йирик ИТ-холдинглардан бирининг асосчиси, деб ёзади “The Hustle”, компьютердан илк бор 30 ёшга кирганида фойдаланган. Манинг айтишича, у коллежга кириш имтиҳонларидан уч марта йиқилган, ўқишни битирганидан кейин эса 30дан ортиқ компания ва муассасалар уни ишга қабул қилмаган. Ўзининг биринчи ИТ-компаниясини Жек Ма 31 ёшида ташкил этган. Уч йил давомида унинг бошқаруви остидаги компания 800 минг доллардан ортиқ пул ишлаган. 35 ёшида эса Ма “Alibaba”га жаҳоннинг энг йирик компанияларидан бирига асос солган. Бен Горовиц, “LoudCloud” ҳаммуассиси Университетни битирганидан кейин бўлажак инвестор Бен Горовиц тинимсиз равишда иш жойини алмаштирган, ниҳоят “Netscape” корпорациясида қўним топган, деб ёзади “The Hustle”. Горовиц компанияда маҳсулотлар бўйича менежар лавозимини эгаллаган. “Netscape”да у ИТ-корпорация ҳаммуассиси Марк Андриссен билан танишиб қолган. Улар биргаликда “LoudCloud” компаниясига асос солишган. Бен Горовиц ўша пайтда 33 ёшда эди. Компания бир неча марта молиявий муаммоларга дуч келган, охир-оқибат Горовиц 41 ёшга тўлганида 1,6 миллиард долларга сотиб олинган. Сэм Уолтон, “Walmart” асосчиси 44 ёшида “Walmart”га асос солгунига қадар Сэм Уолтон бир нечта магазинларни бошқарган — лекин унинг иши шунчалик ёмон эдики, Уолтон ҳатто ходимларига маош тўлагани ҳам қийналган. Питер Тиль, “PayPal” ҳаммуассиси Дунёдаги энг йирик тўлов тизимларидан бирининг ҳаммуассиси Питер Тиль Стэнфорднинг юридик факультетини тамомлаган ва бир неча йил давомида юридик фирмаларда ишлаган. 31 ёшида эса Тиль Макс Левчин билан “PayPal”га асос солган. Орадан тўрт йил ўтгач, компанияни “eBay” корпорацияси 1,5 миллиард долларга сотиб олган. Компанияни сотганидан сўнг Питер Тилга50 миллион долларга яқин пул теккан. Рид Хастингс, “Pure Software” ва “Netflix” асосчиси Рид Хастингснинг дастлабки муваффақиятли бизнеси дастурий таъминотлар ишлаб чиқариш билан шуғулланувчи “Pure Software” компанияси бўлган. Тадбиркор компанияни 31 ёшида ташкил этганди. Орадан олти йил ўтгач, “Pure Software”ни “Rational Software” корпорацияси 750 миллион долларга сотиб олган, Хастингс эса сотувдан тушган маблағни “Netflix” ТВ-сервисини ташкил этишга сарфлаган. Генри Форд, “Ford” асосчиси 40 ёшида АҚШдаги энг йирик автомобиль компанияларидан бирини ишга туширишидан аввал Генри Форд ўзининг иккита лойиҳасини юргизган — лекин ҳар икки лойиҳа инқирозга учраган. “The Hustle”нинг таъкидлашича, Форднинг муваффақиятсизликлари унинг ўта талабчанлиги билан боғлиқ: у ҳар бир майда-чуйданинг мукаммал бўлишини талаб қилгани боис буюртмани тайёрлаш муддатидан кечикиб кетган. “Ford” инвесторлари ундан Жеймс Коузенни ўзига ёрдамчи қилиб олишни талаб қилишган. Айнан Коузен Фордга «номукаммал» автомобилни ишлаб чиқариш учун қарор қабул қилишига ёрдам берган. Марк Кьюбан, “MicroSolutions” асосчиси Марк Кьюбан — таниқли ИТ-тадбиркор ва инвестор. Университетни битиргач, Кьюбан Далласга кўчиб кетган ва бармен бўлиб иш бошлаган. Бир оз вақтдан сўнг у йилига 18 минг доллар маош бреувчи компьютер савдоси билан шуғулланадиган компанияга ишга ўтган, бироқ тез орада уни ишдан бўшатишган. Марк Кьюбан 25 ёшида “MicroSolutions” консальтинг ИТ-компаниясига асос солган ва 32 ёшга тўлганида компанияни 6 миллион долларга сотган. Manba: xabardor.uz


Qalampir.uz - “Путин боржоми ичишга кечикди” – Россиялик журналистлар “заказ”га ўлдирилдими?\n“Путин боржоми ичишга кечикди” – Россиялик журналистлар “заказ”га ўлдирилдими?\n14:34, 03.08.2018 Олам\nҚотилларга журналистларнинг ҳаракат йўналиши ва вақти аён бўлган.\nЖорий йил 31 июль куни Марказий Африка Республикасида уч нафар россиялик журналистлар ўлдириб кетилгани ҳақида хабар берган эдик. Журналистлар МАРга “Вагнер” гуруҳи ҳақида фильм суратга олиш учун борганди.\nРоссия Ташқи ишлар вазирлиги журналист Ўрхон Жамол, режиссёр Александр Расторгуев ва оператор Кирилл Радченколар МАРда талончилик мақсадида ўлдирилганини маълум қилган. Уларнинг ҳайдовчиси эса омон қолган.\nЖурналист, ёзувчи Виктор Шендерович журналистлар ҳеч қандай талончилик ҳужумига учрамаганликларини иддао қилмоқда. Унинг фикрича, журналистлар Россия президенти Владимир Путиннинг яқин кишиларидан ҳисобланувчи миллиардер Евгений Пригожин томонидан молиялаштирилиши айтиладиган “Вагнер” гуруҳи буюртмаси билан ўлдирилган.\n“Хуллас, талончилик мақсадида ҳеч қандай қотиллик бўлмаган. Россиялик журналистларни машинанинг ўзида илма тешик қилиб ташлашган. Ўйлашимча, қиммат аппаратура ва доллар илинжидаги овчилар мулк билан эҳтиёткорроқ бўлардилар.\nЎлдириш мақасадида тузоқ қурилган ва айнан шу гуруҳни ўлдириш учун. Қотилларга журналистларнинг ҳаракат йўналиши ва вақти аён бўлган. Бу яхши тайёрланган қотиллик эди. Турбанлар ва араб тили қотиллик мақсадли ва буюртма асосида бўлганини инкор қилмайди. Мен ҳали қурбон Ўрхон Жамол эканини айтмаяпман. Албатта, ҳаракат қилса ва қидирса бошқа қийинроқ имкониятлар топилади. Аммо биз чуқурроқ қарасак, барчаси равшан ва содда: журналистлар қотиллигини “Вагнер” бенефициарлари буюртма қилган”, дейди Виктор Шендерович.\nЖурналистнинг фикрича қотиллик учун мотивлар ҳам мавжуд:\nтекширувлар хавфининг олдини олиш (жангчи ёллаш аввалгидек жиноят);\nкучини кўрсатиш (кейинчалик бу ишни кавлаштириши мумкин бўлганларга якун қандай бўлиши ҳақида аниқ ишора);\n“Жамол, Расторгуев ва Радченко қотиллигини Тергов қўмитаси текшириши буюртмачиларнинг жазоланмай қолишини тўлиқ кафолатлайди. Тергов қўмитаси керак бўлганда бунданда ошкора жиноятларни кўрмай қолиши мумкин.\nПутин дўстлари ва унинг ўзидаги қон борган сари кўпайиб бормоқда. Қолаверса, яқин вақтлар (ҳарбий давр) да ўлдирилганлар сони мингга яқинлашиб қолди, хуллас – мен нима демоқчиман?\nПутин боржоми ичишга кечикди, қўрқаманки, биз ҳам.”, деган журналист Виктор Шендерович.\nТеглар:журналист қотиллик МАР Россия\nДавлат тест марказида Call center ташкил этилди\n20:15, 17.01.2019 8 944\nСамарқанд вилояти ХТБга янги раҳбар тайинланди\n15:17, 17.01.2019 4 226\n“Пойтахт банк” раисига ўринбосар тайинланди\n17:31, 16.01.2019 3 812\nСамарқандда тўхтатилган юракда жарроҳлик амалиёти бажарилди\n13:31, 15.01.2019 2 320


Эркин матбуот — демократик жамият кўзгуси\nСуд ҳокимияти: унинг нуфузи судьялар малакасига боғлиқ\nСудья малакаси. Бу сўз замирида жуда катта маъно бор. Чунки судьялар ҳам шифокорлар каби инсон тақдирини белгилайди. Демак, суд жараёнида адолат тамойилларига сўзсиз риоя этиш учун улар зарур тажриба ва малакага эга бўлишлари лозим.\nҚуёш ҳисоби билан белгиланадиган Янги йилни туркийлар Йилбоши, эронилар Наврўз деб аташган. Ҳар икки истилоҳ ана шу халқларнинг тийнатини очади. Бинобарин, маросимлар негизида кўп минг йиллик қадриятлар, урф-одатлар, мифологик тасаввурлардан тортиб бемисл тараққиёт изларигача жам бўлган.\nАёллик шаъни — олий қадрият\nАёлнинг жамиятдаги ўрни ҳақида гапирганда бир тарихий ҳақиқатни эслаб ўтмасак бўлмайди. Қадимда аёлга бир буюм сифатида қаралган. Яъни, аёл эркакларнинг молидек биридан бошқасига олиб берилар, қул ўрнида сотилар, ҳатто қимор ўйинларида пул каби ўртага тикилар эди. Ҳар қандай эркак аёлининг розилигисиз хоҳлаганига уйланиб кетаверарди. Аёл хор-зор ҳаёт кечирар, эркак у билан маслаҳатлашишни лозим топмас эди. Ислом дини бу ноҳақликка чек қўйди. Аёлга табиий ҳаққини ва ҳурриятини бериб, илк дафъа аёлнинг жамиятдаги мавқеини юксалтирди.\nСоғлом бола ёруғ келажак демакдир\nДавлатимиз раҳбарининг ташаббуси билан “Ёшлар йили”, “Соғлом авлод йили”, “Она ва бола йили”нинг мантиқий давоми сифатида кириб келаётган 2014 йилга мамлакатимизда “Соғлом бола йили” деб ном берилди.\nМасъулият — муваффақиятлар гарови\n“Обод турмуш йили”да Қорақалпоғистон Республикаси прокуратураси органлари фуқароларнинг ҳуқуқ ва эркинликлари, жамият ва давлат манфаатларини ҳимоя қилиш билан боғлиқ қонунлар ижросига алоҳида эътибор қаратиб, 223 та текширув ўтказилди.\nМурожаат қилиш — ҳар бир фуқаронинг конституциявий ҳуқуқи\nЎтган йили таҳририятимиз почтасига кўплаб хат ва мурожаатлар келиб тушди. Бир томондан, бу юртдошларимизнинг ҳуқуқий маданияти ва саводхонлиги йилдан-йилга юксалиб бораётгани билдирса, иккинчи томондан, жойларда ҳали ҳам ечимини кутаётган муаммолар борлигидан, айрим идоралар ва мансабдор шахслар фуқароларнинг мурожаатларига эътиборсизлик билан қараётганидан далолат беради.\nГлобаллашув – оломонлашув эмас\nЯқинда “WhatsApp”, “Viber” мессенжерлари орқали кўплаб ҳамюртларимиз Ўзбекистонда “Билайн” уяли алоқа оператори лицензияси олиб қўйилгани ва фаолияти тўхтатилганлиги ҳақида хабар олди.\nМувофиқликни баҳолаш соҳасидаги муносабатларнинг ҳуқуқий асоси\nЎзбекистон Олий Мажлисини Сенатининг 2013 йил 22-23 августдаги ўн иккинчи ялпи мажлисида мамлакатимиз ҳаётининг турли соҳаларини тартибга солишга қаратилган қатор қонунлар муҳокама қилинди ва маъқулланди.\nАбдураззоқ Самарқандий таваллудига 600 йил\nЖаннатмакон юртимиз азалдан илм-фан, маданият ва юксак маърифат марказлардан бири бўлиб келган.


Бишкеклик 14 яшар Сагин Канибек ўғли мобил телефонидан фойдаланмоқда, 4 октябр кунги сурат. [Мунара Боромбаева/Карвонсарой]\nБИШКЕК – Қирғизистонлик ота-оналар ва васийларга кўра, фарзандларнинг Интернетдаги фаоллигини кузатиш тобора қийин бўлиб бормоқда. Кўпчилик болаларнинг интернетдаги радикал ёлловчилар таъсирига тушиб қолишидан хавотирда.\nБишкекда бувиси Айнагул Сидиқбекова билан яшайдиган ўн тўрт ёшли Сагин Канибек ўғли Европада меҳнат муҳожирлигида бўлган ота-онаси билан гаплашиб учун 11 ёшидан бери мобил телефон тутади.\nЎшандан бери Сагин ТикТок, Инстаграм ва Ватсапп каби турли ижтимоий тармоқларда аккаунтлар очган. У шунингдек, тез-тез онлайн ўйинлар ўйнаб туришини ва уларда ютишини айтади.\nСидиқбекова набирасининг Интернетдаги фаоллигини имкон қадар назорат қилишини айтса-да, ҳамма нарсани кузатиб бориш имконсиз эканлигини яхши тушунади.\nҚирғизистонда Марказий Осиё ёшларини ижтимоий тармоқлар орқали нишонга оладиган террорчи-экстремистларнинг ёллаш хавфини бартараф этиш учун болалар орасида интернет саводхонлигини ошириш чоралари кўрилмоқда. [Мунара Боромбаева/Карвонсарой]\nИжтимоий тармоқлардан фаол фойдаланиш\nҚирғизистонлик болаларнинг аскари ижтимоий тармоқлар ва интернетга боғланиб қолгани сабабли, Қирғизистондаги бошқа кўплаб ота-оналар ва васийлар ҳам худди шундай муаммога дуч келишмоқда.\n2020 йил бошида одамларни бир неча ойга уйда қолишга мажбурлаган COVID-19 пандемияси авж олар экан, болалар ҳам, катталар ҳам кўнгил очиш ва мулоқот қилиш учун Интернетга боғланиб қолишди.\n«Касперский лабораторияси»нинг Қозоғистон, Марказий Осиё ва Мўғулистон бўйича минтақавий ваколатхонаси тижорат директори, олмаоталик Валерий Зубановнинг сўзларига кўра, қирғизистонлик бошланғич синф ўқувчиларининг 43 фоизи ижтимоий тармоқларда ўз ҳисобига эга.\n«Статистикага кўра, ўрта мактаб ўқувчиларининг 95 фоизи ижтимоий тармоқларда бор», деди у сентябр охирида Бишкекда бўлиб ўтган Интернетни бошқариш бўйича Марказий Осиё форумида.\n«Вояга етмаганларнинг ярмидан кўпи бегоналардан мулоқот таклифини олади», деб қўшимча қилди у. «Ижтимоий тармоқлардаги дўстларининг 34 фоизи реал ҳаётда нотаниш бўлган катталардир.»\nЯнада хавотирлиси шуки, «болаларнинг учдан бири Интернетда танишган одамлари билан реал ҳаётда ҳам учрашади».\nШунингдек, интернетда болаларни исталмаган ахборотдан ҳимоя қиладиган ҳеч қандай дастур ёки илова йўқ, деди Зубанов.\nБундай омиллар экстремизм ёлловчиларига қўл келади. Коронавирус пандемияси эса улар учун янада қулай шароит яратди, дейди хавфсизлик бўйича бишкеклик мутахассис Азамат Тилекеев.\nШунга мувофиқ ёлланувчилар сони ҳам кўпаяди, деб огоҳлантирди у.\n«Лекин, уларни халқаро террорчи гуруҳлар сафида жанг қилиш учун уруш ҳудудларига юбориш йўллари (пандемия сабабли) ҳозир ёпиқ», деди у. Бу ўз навбатида «Ислом давлати» (ИД) ва «Ал-Қоида»га байъат берган яширин ячейкалар сонининг кўпайишига олиб келган».\nУнинг сўзларига кўра, экстремист-террорчи гуруҳларнинг веб-сайтларида уларнинг фаолияти тўғрисидаги ҳисоботлар, етакчиларнинг таржимаи ҳоллари, сиёсий мақсадлар ҳақидаги маълумотлар ва долзарб янгиликлар эълон қилиб борилади.\n«Facebook, ВК ва Одноклассники ижтимоий тармоқлари Марказий Осиёда бу маълумотларни ёйинлашнинг асосий воситасига айланди», деди Тилекеев.\n«Улар ўқув машғулотлари ва шу каби тадбирларни ўтказиш учун Skype, Telegram ва Zello интернет иловасидан фойдаланадилар.»\nБолаларни ўз сафига ёллашда экстремистларга оилавий ва социал омиллар қўл келади, дейди таълим вазирлигининг мактаб, мактабгача ва мактабдан кейинги таълим бошқармасининг бош мутахассиси Гулшан Абдивалиева.\nУнинг қайд этишича, Таълим ва фан вазирлиги томонидан ўтказилган тадқиқотга кўра, шаҳар мактабларидаги болалар қишлоқдагиларга қараганда интернет таъсирига берилувчанроқ, чунки шаҳарда яшовчи ота-оналар кўп вақтларини ишда ўтказадилар.\nТадқиқот натижаларига кўра, қишлоқ муҳитидаги болалар уй юмушлари билан банд ва аксар вақтини ота-оналари назоратида ўтказади.\nЭкстремизм ва терроризмга қарши кураш бўйича қирғизистонлик мутахассис Юлия Денисенкога кўра, бутун дунёда террорчи гуруҳлар фойдаланадиган камида 5 мингта сайт бор.\n«Шу сабабли рақамли гигиена жуда муҳим», деди у. Вируслар «кибермаконда» ҳам бор ва ота-оналар, мактаблар ва оммавий ахборот воситалари уларга қарши эмлашлари керак.»\nЭлементар психологик саводхонлик ғайритабиий хулқ билан боғлиқ муаммоларнинг ярмини ҳал қилиши мумкин, дейди Денисенко.\n«Бу ортга қайтмас жараёнга айланишини кута олмаймиз», дейди у.\nДенисенко бу муаммони ҳал қилишда ижтимоий тармоқлардан фойдаланишни таклиф қилди.\n«Аслида ижтимоий тармоқлар реклама марказлари бўлиб, улар фойдаланувчи ҳақида маълумот тўплайди ва қидирувларини таҳлил қилиб, уларнинг хоҳиш-истакларини ўрганади», дейди у.\n«Якунда веб-саҳифада «сиз учун махсус» контекстли рекламани кўрасиз. Компаниялар мана шундай премиум маркетинг учун жуда катта маблағ ажратадилар.»\nБу имконият террорчи-экстремист гуруҳларга қарши кураш вазифасини ўташи мумкин, дейди у. Маълум веб-сайтга «олдиндан огоҳлантириш» функциясини татбиқ қилиш керак холос, деб қўшимча қилди у.\n«Мисол учун, ўсмир интернетда террорчи гуруҳлар билан қизиқишни бошлайди дейлик. Бу ҳақда ҳеч ким, унинг ота-онаси ҳам, дўстлари ҳам билмайди. Аммо, бундан анча олдин «мижознинг» қизиқишларини таҳлил қилиб чиққан ижтимоий тармоқ сервери буни билади ва шунга яраша чора кўради», дейди Денисенко.\n«Ўсмирга контекстли реклама ўрнига террорчиларни қораловчи материаллар кўрсатилади», дейди у.\nИнтернет саводхонлигини яхшилаш\nБу орада Қирғизистон расмийлари ёшлар орасида интернет-саводхонликни ошириш чораларини кўра бошлаган.\nТаълим, Ички ишлар вазирликлари ҳамда Давлат миллий хавфсизлик қўмитасининг (ГКНБ) идоралараро режасига кўра, хавфсизлик идораси ходимлари мактабларга ташриф буюриб, ўқувчилар билан терроризм ва экстремизм фаолиятига оид суҳбатлар ўтказади, дейди Абдивалиева.\n«Гап интернет ҳақида кетмоқда. Мактаб барча болаларни, улар қайси сайтларга кираётганини ёки ким билан мулоқот қилаётганини ва ҳоказоларни кузата олмайди», дейди у.\n«Биз фақат профилактика ишларини олиб боришимиз, ота-оналар билан ишлаб, уларни ижтимоий тармоқ таҳдидидан огоҳлантиришимиз мумкин.»\nЁшларга экстремизм ёлловчиларини таниб олишни ва интернетда ишончли манбаларни топишни ўргатиш зарур, дейди бишкеклик медиа-таҳлилчи Гулнура Тўралиева. Ёшлар тоқатсизликнинг олдини олиш учун уни фарқлай олиши керак, деб қўшимча қилди у.\nШунингдек, ёшларда бағрикенгликни кучайтириш зарур. Экстремизм ва терроризм тоқатсизлик ва бир гуруҳни бошқасидан устун қўйиш туфайли келиб чиқади, дейди у.\n«Бағрикенглик, умумий дунёқарашни кенгайтириш ва хилма-хилликни қабул қилиш бўйича кўпроқ лагерлар ва мактаблар бўлиши керак», дейди Тўралиева.\n«Бу дастурлар биринчи синфдан бошлаб ўтилиши мумкин ва ёш болаларни конструктив фаолиятга жалб қилиши ҳамда уларда ижодкорликни ривожлантириши мумкин.»


Мунажжимлар башорати: 21 июль куни юлдузлар Сизга нималарни ваъда қилмоқда? » Ўзбекистон янгиликлари – Zamin.uz\nБугун чуқур-чуқур нафас олиб, ёз мавсумидан мамнун бўлишингиз мумкин. Агар зарурат туғилса, ёқимли харидлар қилинг, табиат қўйнига чиқиб дам олинг, яқин дўстлар билан учрашиб суҳбатлашинг. Иш билан банд бўлсангиз, қандайдир янгиликлар яратишга ҳаракат қилинг. Шундай қилингки, бу янгиликлар қўшимча даромад келтирсин. Тадбиркорлар учун янги шартномалар тузиш ва имзолашга тўғри келса, бу ишни пайсалга солмай адо этишлари зарур. Чунки бугун тузилган шартнома албатта келажакда омад келтиради.\n21 июль куни сизнинг энг муҳим азалий орзуларингиздан бири ҳақиқатга айланиши мумкин. Ишда қандай вазиятларга тушишингиз ўзингизга боғлиқ. Агар хуш кайфият билан иш бошлаш насиб этса, омадингиз кулгани ўша. Суюкли кишингиз учун тоғни толқон қилсангиз арзийди. Бу амал сизга бугун қўшимча романтика ҳадя этади. Кечқурун баъзилар сафарга отланиши кутилади. Лекин ихтиёр қўлингизда. Бу сафарни муҳим деб ҳисобламасангиз, дам олишингиз ҳам мумкин. Барибир зарар кўрмайсиз.\nЭнг керак пайтида керакли жойда ҳозир бўла билсангиз, ишни ўз принципларингиз бўйича ташкил этсангиз, кунингиз фақат фойда олиш билан ўтади. Кун давомида янги танишувларни бошдан кечиришингиз мумкин. Бу ҳам сизнинг фойдангизга ишлайди. Билим олиш, иш юзасидан янги келишувларга эришиш ва шахсий бизнес очиш бугун муваффақиятли кечади. Яхши ва ёмонни бир-биридан ўз вақтида фарқлай билсангиз, қўшимча даромадга ҳам эга бўласиз. Айримлар кечқурун олис сафарга отланиши кутилмоқда. Сафар сизга албатта муваффақият келтиради.\n21 июлда шахсий ҳаётда ва ишда ҳали ҳеч кимга маълум бўлмаган сирларингизни очишингизга тўғри келади. Бусиз шахсий ҳаётингизда осудалик ҳукм сурмаслиги, ишда эса омад сиздан юз ўгира бошлаши мумкин. Ишхонадаги ҳамкасбларга ёрдам беради деб ишониб қолманг. Ўзингиздан, худодан қўймасин. Агар юриш-туришингизда салбий ўзгаришлар сезила бошласа, билингки, оилангизда жанжал юзага келиши тайин. Молиявий масалада пайдо бўладиган ҳар қандай вазиятни хотиржам қабул қилинг. Барибир худо берганинигина оласиз.\nКуннинг биринчи ярмида кимлардир сиздан катта пул қарз сўраб мурожаат этиши кутилади. Лекин катта миқдорда бировга қарз бера кўрманг. Рўзғорингиздан барака қочиши ҳеч гап эмас. Ҳатто, энг яқин дўстингизга ҳам қарз берманг. Бугун шанба, қарз олиш, бериш охир-оқибат омадсизлик ҳадя этади. Лекин маънавий жиҳатдан кўмак сўрашса, бажонидил бу илтимосларни қабул қилинг. Бугун оила қурмаганларнинг бошига муҳаббат изҳорлари ёғила бошлаши эҳтимолга яқин. Қўрқманг, шу изҳорлар орасидан энг маъқулини танлаш имкониятингиз бор.\n21 июль куни айримлар ўзини жуда бахтиёр ҳис эта бошлайди. Бунинг ўз сабаби бор албатата. Улар аразлашиб қолган суюкли инсони билан бугун куннинг биринчи ярмида ярашиб олишади. Гап шахсий манфаатларга бориб тақалса ҳам, ён беришга ҳаракат қилинг. Йирик лойиҳаларга катта пул тикиш бугун муваффақиятли кечади. Аммо бу ишни ҳуқуқшунос билан маслаҳатлашиб олгандан кейингина амалга оширинг. Сурункали хасталикка йўлиққан бўлсангиз, саломатликни мустаҳкамлаш ҳақида ўйлаб кўринг.\nТарози буржи остида туғилганларга юлдузлар ҳали ҳеч кимнинг хаёлига келмаган янги ғоя ўйлаб топишни маслаҳат беришади. Бу мавқеингиз, ҳурмат-иззатингиз ортишида жуда катта ёрдам беради. Ишҳонангизда энг азиз ва ҳурматли шахсга айланишингиз ҳам эҳтимолдан холи эмас. Агар кимдир моддий жиҳатдан ёрдам таклиф қилса, дарров рози бўлинг. Муҳаббатда ҳам омад сизга кулиб боқади. Севган инсонингиздан ёки жуфтингиздан юракни сел қилувчи мақтов ва хушомадларни эшитасиз.\n21 июль сиз учун энг ёрқин ва ёқимли кунга айланади. Айниқса, шахсий ҳаётда қувончли лаҳзалар ҳамроҳингиз бўлади. Кун давомида тўлақонли дам олишни ихтиёр қилсангиз ҳам зиён бўлмайди. Уй учун янги харидлар, янги танишувлар ва олис сафарга отланиш бугун муваффақиятсизлик келтиради. Кечқурун тоза ҳавода сайр қилинг. Енгил ҳазм бўлувчи таомлар истеъмол қилинг. Кечқурун кимдир қўлингизга бир даста пул тутқазиши кутилади. Ўзингизни эҳтиёт қилинг.\nИш жойингизда кўп йиллик тажрибангизга суянган ҳолда юмушларни адо этишга киришинг. Тажрибангиз камлик қилса, ёши улуғ ҳамкасбларга мурожаат этсангиз ҳам уят ҳисобланмайди. Шахсий ҳаётда фақат принципларингизга суянган ҳолатда иш тутинг. Агар кун мобайнида сузиш машқларини бажарсангиз, ёки қуёш нурида меъёрий тарзда тоблансангиз, саломатлигингиз панд бериб қўйишидан халос бўлардингиз. Башарти ҳорғинлик зўр келаётган бўлса, бел қисмингизда оғриқ туя бошласангиз, спортнинг фаоллик талаб этувчи турлари билан шуғулланишни бошланг.\n21 июлда тоғ эчкиси буржи остида таваллуд топганларнинг зерикишга вақти бўлмайди. Иш кўпайгандан кўпаяди, атрофингизда ҳақиқий ҳаёт қайнайди. Муҳаббатда оила қурмаганларнинг куни туғади. Уларнинг баъзилари орзусидаги инсонни учратиши кутилади. Ёғли овқатлардан ва тамаки маҳсулотлари истеъмолидан қатъиян юз буришингиз лозим. Акс ҳолда саломатлигингизга путур етади. Бу ишни узоқ ҳам чўзиб ўтирманг. Тамаки ҳеч қачон инсонга дўстлик қилмаслигини унутманг.\nИш жойингизда бугун вазият сиз кутганчалик ёқимли кечмаслиги мумкин. Аммо бунга эътибор бериб қолсангиз, ишларингиз бароридан келмайди. Муваффақиятсизлик, кетидан молиявий инқирозга юз тутишингиз эҳтимоли бор. Шунинг учун фақат ўз ишларингиз билан банд бўлинг. Ўзгалар гапига қулоқ тутманг, фирибгар ва ҳасадгўйлар назаридан сақланинг. Куннинг иккинчи ярмида молиявий муаммолар ижобий ҳал бўлади. Тўғри, бирдан бойиб кетмайсиз. Аммо пулсиз ҳам қолмайсиз.\n21 июль куни кундалик ташвишлардан нарироқ кетишингиз тавсия этилади. Йўқса, ҳаётдаги энг муҳим лаҳзаларни қўлдан бой беришингиз мумкин. Масалан, ташвишга кўмилиб қолсангиз, кун давомида қўлингизга тушиши мумкин бўлган йирик даромаддан қуруқ қолишингиз мумкин. Муҳим вазиятлардан четда қолишингизга йўл қўйманг. Майда-чуйда ишларни бажаришдан тийилинг. Айрим дўстларимиз кечқурун ё олис сафарга отланиши, ё янги уйга кўчиб ўта бошлаши мумкин.\nБош саҳифа » Ҳаёт тарзи » Мунажжимлар башорати: 21 июль куни юлдузлар Сизга нималарни ваъда қилмоқда?\n00:35 Мунажжимлар башорати: 13 июль куни юлдузлар Сизга нималарни ваъда қилмоқда?\n21:51 Мунажжимлар башорати: 16 сентябр куни юлдузлар сизга нималарни ваъда қилмоқда?..\n21:10 1 июль сизга нималарни ваъда қилмоқда?..


Импорт шакарнинг бождан озод қилиниши ортидан маҳаллий шакар заводлари тўхташ арафасида\n26 январ 2022, Тошкент вақти: 03:38\n"Хоразм Шакар" заводи.\n“Ангрен шакар” заводи ишчилари Ўзбекистон президенти Шавкат Мирзиëевга видеомурожаат билан чиқди.\nМурожаатда завод чиқарган шакарнинг сотилмай омборларда қолаëтганидан ташвиш билдирилади.\n“Ангрен шакар” заводининг Озодлик суҳбатлашган мулозими «четдан олиб келинган катта миқдордаги арзон ва сифатсиз шакар бозорни тўлдиргани ортидан ўз заводидаги шакарга талаб тушиб кетгани"ни айтди.\nМулозимга кўра¸ “Ангрен шакар” ва “Хоразм шакар” корхоналарининг ёпилиши оқибатида 2200 киши ишсиз қолиши мумкин.\nЎзбекистон Республикаси Монополияга қарши курашиш қўмитаси раиси маслаҳатчиси¸ Ахборот хизмати раҳбари Манзура Ҳасанова Озодлик билан суҳбатда бу масалада шакар ишлаб чиқарувчилар ташвиши ўринсизлигини билдирди.\n“Ангрен шакар” заводининг исми айтилмасдан овози эфирга кетишига рози бўлган мулозимининг Озодликка айтишича¸ «муаммо 3 апрель куни президент фармони билан четдан келадиган шакарни божхона божи ва акциз солиғисиз киришига» изн берилгани ортидан келиб чиққан.\nБозор посангисини ўйнатган фармон\n2020 йилнинг 3 апрель куни президент “Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги ПФ-5986-сонли фармон имзолади.\nФармон билан 2020 йил охирига қадар Ўзбекистонга божхона божи ва акциз солиғисиз олиб кириладиган озиқ-овқат маҳсулотлари рўйхатига тайёр шакар ҳам киритилган.\nБу қарор қабул қилиниш ортидан жуда кўп миқдордаги импорт шакар ўзбек бозорига кириб келган. “Ангрен шакар” заводи мулозимига кўра¸ бу ўз навбатида¸ бозор посангисини бузиб юборган.\n«Бир кунда Ўзбекистоннинг Қозоғистондаги чегарасидан жуда катта миқдордаги сифатсиз шакар олиб кирилди. Бу шакарни Европа бозори олмайди¸ чунки глюкоза¸ сахароза ва намлик даражалари бўйича стандартга жавоб бермайди. “Ангрен шакар” ва “Хоразм шакар” 2017 йилдан бошлаб Европа стандартлари бўйича сифатли шакар ишлаб чиқаради. Аммо юзага келган ҳолатда харидорлар маҳаллий сифатли шакарни эмас¸ балки савдогарлар олиб келган арзон шакарни сотиб олмоқда. Рақобат муҳити бузилди. Биз Лотин Америкасидан шакар хом ашëси сотиб оламиз. 3 апрель кунги фармон Ўзбекистонга шакар олиб келадиганлар манфаатини кўзлаб қабул қилинган».\nШакар заводи мулозимининг айтишича¸ шу кунда “Ангрен шакар” ва “Хоразм шакар” заводларида иш тўхтамаган ва ишчиларга ойлик бериш учун банкдан кредит олинган.\n«Ишлаб чиқариш тўхтамади. Лекин сотилмаган шакар омборларга сиғмагани боис¸ кўчага олиб чиқиб тахлаяпмиз. Ойликни кредит олиб бериб турибмиз. Лекин чора кўрилмаса¸ завод тўхтайди».\nОзодлик билан суҳбат давомида бу мулозим¸ "Ўзбекистондаги мавжуд иккита шакар заводи шакарга бўлган эҳтиёжни бемалол таъминлаб бера олади ва четдан шакар келтирадиган тужжорларга имтиëз беришнинг кераги йўқ"¸ деган иддаони ҳам тилга олди.\nҲар йили баҳор-ëз ойлари - Ўзбекистонда тўй ва мураббо мавсуми бошланиши билан шакарнинг тақчиллашиб¸ нархи кўтарилиши кузатилади.\nЎтмай қолган шакар тоғлари\n“Ангрен шакар” заводи ишчилари Озодликка йўллаган видеотасвирларда завод ҳовлисига тахлаб қўйилган шакар қопларидан ташкил топган тоғ кўринади.\nЎзбекистон президенти Шавкат Мирзиëевга қилинган видеомурожаатда завод ишчилари «амалдорлар президентимизни алдаш орқали ўзларининг чўнтакларини ўйламоқда» дейилади.\n«Бундан мақсад эса Ўзбекистонга шакар олиб келадиган машҳур бизнесменнинг тегирмонига сув қўйишдир. Бу ўйинга жуда кўпчилик амалдорлар бош қўшган. Монополияга қарши курашиш қўмитаси раиси Шарипов Нажмиддинходжа Шухратович неча йиллардан буён ўзимиздаги шакар заводларига қарши тиш қайраб келмоқда» ¸ дейилади жумладан мурожаатда.\nБу иддаолар ортидан Озодлик Ўзбекистон Республикаси Монополияга қарши курашиш қўмитаси раиси маслаҳатчиси Манзура Ҳасанова билан суҳбатлашди. Мулозима шакар ишлаб чиқарувчилар ташвиши асоссиз эканлигини таъкидлади.\n- Шакар ишлаб чиқарувчиларнинг ташвишига асос йўқ. Ҳозирги кунда шакар бозори иштирокчилар учун тенг шароит яратилган. Жорий йилнинг апрель ойига қадар ишлаб чиқарувчиларда импорт қилувчиларга нисбатан кўпроқ имтиёз бўлган, Яъни ишлаб чиқарувчилар шакар хом ашëсини импорт қилишда бож ва акциз тўламайди, импорт қилувчилар эса 20 фоизлик акциз тўлови тўлар эдилар (МДХ давлатлар божларни тўлашдан озод этилганлар). “Хоразм шакар” ва “Ангрен шакар” корхоналари шакарни чуқур қайта ишлаш асосида ишлаб чиқарувчилари ҳисобланмайди. Уларнинг импортдан келтириладиган хом ашёси – бу деярли тайёр шакар ҳисобланади. Халқаро биржаларда хом ашёнинг нархи тайёр шакардан таъминан 7-10 фоиз арзонроқ. Шунга кўра, бизнинг ишлаб чиқарувларда импорт шакар хом ашёсининг нархи тайёр шакарнинг таннархида 95 фоизни ташкил этади¸ дея таъкидлаган Хасанова президент фармони ва қарорларига ҳам тўхталди:\n- Ўзбекистон Республикаси Президентининг 03.04.2020 йилдаги ПҚ-5978-сонли қарори билан коронавирус инфекцияси тарқалишига қарши курашиш даврида аҳолини ижтимоий ҳимоя қилишни кучайтириш мақсадида тайёр шакар олиб киришда божхона божи ва акциз солиғининг ноль ставкалари вақтинча белгиланди. Яъни, ишлаб чиқарувчилар ва импорт қилувчиларга тенг бўлган шароит яратилди. Импорт қилувчиларда ишлаб чиқарувчиларга нисбатан ҳеч қандай имтиёзлар мавжуд эмас. Ҳозирги кунда “Хоразм шакар” ва “Ангрен шакар” корхоналари фаолият юритаётган бўлиб, апрель ойида биржага қўйилган 74 640 тонна ҳажмнинг 41,2 фоизи, май ойида 15 санасигача биржага қўйилган 40 450 тонна шакарнинг 53 фоизи сотилган.\nҚўмита раиси Вазирлар Маҳкамасида шакар ишлаб чиқарувчи корхоналар ёпилиши хақида айтган¸ деган гаплар мутлақо асоссиз¸ деди қўмита раиси маслаҳатчиси Манзура Ҳасанова.\nШакар заводларини давлат қўллаб келган\n2017 йил сентябрида Мирзиëев ҳукумати ўзбек сўмини девальвация қилиши ортидан Ўзбекистондаги шакар ишлаб чиқарувчи иккала завод - «Хоразм-шакар» ва «Ангрен-шакар» йил охирига бориб ишдан тўхтаган эди.\nБунинг ортидан шакар саноатини сақлаб қолиш мақсадида 2018 йилнинг декабрида президент фармони билан импорт шакарга 20 фоизлик қўшилган қиймат солиғи (ҚҚС) жорий қилинган эди.\nПрезидентнинг «Мамлакатнинг озиқ-овқат хавфсизлигини янада таъминлаш чора-тадбирлари тўғрисида»ги 2018 йил 16 январдаги 5303-сонли Фармонига ўзгартиришлар киритиш тўғрисида” 5596-сонли янги фармони асосида шакар ишлаб чиқарувчилар импорт қилаëтган хом ашëни қўшилган қиймат солиғи тўлашдан озод қилинган эди.\nРасмий ҳисоб-китобга кўра¸ Ўзбекистонда бир йилда жон бошига ўртача 15-16 килограмм шакар истеъмол қилинади.\nЎзбекистондаги иккала шакар заводи ҳам тўхтади. Шакар тақчиллиги бошланиши мумкин


Шавкат Мирзиёев Тожикистонга амалий ташриф билан боради » Новости Узбекистана сегодня: nuz.uz\nНовости Узбекистана → Ўзбекистон → Шавкат Мирзиёев Тожикистонга амалий ташриф билан боради\n28-08-2018 11:40 0 364 Рейтинг0 Чоп этиш\nШавкат Мирзиёев Тожикистонга амалий ташриф билан боради\nЖорий йилнинг 27-28 сентябрь кунлари Ўзбекистон Республикаси президенти Шавкат Мирзиёев Тожикистонга амалий ташриф билан боради. У Душанбеда бўлиб ўтадиган МДҲ давлатлари раҳбарларининг навбатдаги саммити ишида иштирок этади.\nЎзбекистон раҳбари МДҲ давлат раҳбарларининг Душанбе саммитида иштироки билан бир қаторда, икки томонлама учрашувлар ҳам ўтказади, дея хабар беради «АП» Тожикистон ҳукуматидаги манбага асосан деб ёзмоқда kun.uz нашри.\nСаммитда МДҲ давлатларининг бошқа раҳбарлари иштирок этиши масаласи ишлаб чиқиш босқичида турибди.\nЎтган йилнинг октябр ойида Сочида бўлиб ўтган МДҲ давлат раҳбарлари саммитида Ҳамдўстликда раислик қилиш Россия Федерациясидан Тожикистонга ўтди.\nДушанбе саммитида 2019-2023 йилларга мўлжалланган жиноятчиликка қарши биргаликда курашиш чора-тадбирлари давлатлараро дастури, ахборот технологиялари соҳасидаги жиноятчиликка қарши кураш бўйича ҳамкорлик тўғрисида битим имзоланиши кутилмоқда.\nСаммитда МДҲдаги раислик Тожикистондан Туркманистонга ўтади.


Ўқитувчилардан қайси ҳужжатларни тақдим этиш ҳамда ҳисоботларни талаб қилиш қатъиян ман этилган?- Kruz.uz\nЎқитувчилардан қайси ҳужжатларни тақдим этиш ҳамда ҳисоботларни талаб қилиш қатъиян ман этилган?\n12:21, 28.02.2018 1432 0 Биласизми\nХалқ таълими вазирлиги матбуот хизмати бироз аввалроқ «Kun.uz» сайтида нашр қилинган «Ўқитувчини бухгалтерликдан қутқаринг!». Таълим тизими муаммолари ҳақида» сарлавҳали мақолага муносабат ўлароқ раддия берди.\nСўнгги пайтларда баъзи оммавий ахборот воситалари ва ижтимоий тармоқларда ўқитувчиларнинг иш ҳужжатлари кўплиги, ҳисоботлар тўлдириш уларнинг асосий вақтини эгаллаётгани ва натижада ўқитувчи дарсга пухта тайёргарлик кўра олмаётгани тўғрисидаги асоссиз фикр мулоҳазалар эълон қилинмоқда.\nҲолбуки, Халқ таълими вазирлиги педагогларни турли қоғозбозликдан халос этиш ва уларнинг асосий иш фаолиятини ўқувчилар билан ижодий ишлашга қаратмоқда.\nХалқ таълими ҳамда Меҳнат ва аҳолини ижтимоий муҳофаза қилиш вазирликларининг 2010 йил 27 майдаги 125-сонли қўшма буйруқларига асосан ўқитувчи томонидан 6та иш ҳужжати юритилади.\n1. Йиллик иш режаси. Йил бошида бир марта тузилади ва директор томонидан тасдиқланади\nВазирлар Маҳкамасининг 2005 йил 21 декабрдаги 275-сонли қарорига мувофиқ, ўқитувчининг йиллик иш юкламаси соатларининг нималарга, қандай ҳажмда ойма-ой сарфланишини ўқув йили бошида вазирлик томонидан берилган намуна асосида режалаштириб олинади. Режадаги соатлар асосан дарсга тайёргарлик кўриш, дафтар текшириш, синф журналини тўлдириш, дарс кузатиш ва ўқувчилар билан қўшимча машғулотлар (ҳафтасига 2 соатдан йил давомида 68 соат) олиб бориш кўзда тутилган.\n2. Тақвим, мавзу, режа. Йил бошида бир марта тузилади ва директор томонидан тасдиқланади\nУшбу режа ўқувчиларга йил давомида маълум бир фан бўйича ўтиладиган мавзуларни олдиндан белгилаб олиш учун тузилади. Қолаверса ушбу тақвим мавзу режаси вазирлик томонидан берилган намунавий тақвим мавзу режа асосида бир ўқув йили учун бир марта тузилади.\n3. Дарс конспекти дафтари\nЎқитувчи томонидан тақвим мавзу режасига мувофиқ дарсга киришдан олдин (ҳафта бошланишида, ҳафтада бир марта бўлиши ҳам мумкин) ўтиладиган мавзу юзасидан ўқитувчи томонидан 45 дақиқалик дарсни қандай олиб бориши, нималар ҳақида гапириши, қандай педагогик технологиялар, ўйинлардан фойдаланиши, нима топшириқлар бериши қисқа тезис шаклида ёзилади. Бу режа параллел синфлар учун бир марта ёзилади ва мактабнинг ўқув ишлари бўйича директори томонидан визуал кўриб чиқилиб имзоланади.\n4. Синф журнали\nМазкур ҳужжат ўқувчига Давлат таълим стандартларига мувофиқ қандай мавзуларда дарс ўтилганлигини, ўқувчилар давоматини қайд қилиш ва ўқувчиларнинг ўтилган мавзулар бўйича билимларини баҳолаб бориш учун зарур.\n5. Дарс кузатиш дафтари\nБу ўқитувчиларнинг ўз ҳамкасблари билан ўзаро дарс кузатишларини қайд этиб бориш дафтари бўлиб, дарсни кузатиш жараёнида тўлдирилади. Ўқитувчи касбдошининг дарсини кузатиш орқали унинг ютуқларини ўрганади, ўзининг фаолиятида қўллайди ёки дарснинг камчиликларини ҳамкасбига баён қилиш орқали унинг бартараф этилишига ҳисса қўшади. Ҳар бир ўқитувчига бир ҳафтада атиги бир соат (45 дақиқа) дарс кузатиши белгиланган.\n6. Тарбиявий ишлар режаси (синф раҳбарлари учун)\nБарча ўқитувчилар бир хил лавозимда ишламайди. Айрим ўқитувчиларга синф раҳбарлиги юклатилган бўлиб, ушбу лавозим учун уларга асосий ойлик маошларидан ташқари энг кам ойлик иш ҳақининг бир баробари миқдорида қўшимча ҳақ тўланади. Тарбиявий ишлар режаси Республика таълим маркази томонидан берилган намунавий тавсиялар асосида йил бошида ишлаб чиқилади. Синф раҳбари битта дафтарда синфидаги ўқувчилар ҳақида маълумотларни, улар билан олиб борилган суҳбатларни, ота-оналар йиғилишларини қайд қилиб боради.\nДиректор жамғармасидан устама олиш учун ўқитувчи ҳужжатлар тўплаши, ҳисоботлар топшириши кўзда тутилмаган. Аксинча бу вазифа ўқув ишлари бўйича директор ўринбосарига юклатилган.\nМактабнинг ўқув ишлари бўйича директор ўринбосари мактаб қошидаги Махсус комиссия котиби ҳисобланади. Ўқитувчиларга устама белгилаш учун комиссияга тақдим этиладиган ҳужжатлар йиғма жилди комиссия котиби ва комиссия ҳузуридаги эксперт гуруҳи томонидан шакллантирилиши лозим. Чунки «Умумтаълим муассасалари қошидаги махсус комиссия тўғрисида Низом»нинг 18-бандида белгилаб берилган, устама ҳақ олишга талабгор бўлган ўқитувчининг фаолияти самарадорлигига оид таҳлилий маълумотлар, жадваллар талабгорнинг ўзи томонидан тўлдирилиши, устама ҳақ белгилашдаги шаффофлик принципларига зиддир.\nМазкур ҳужжатлар ўқув-тарбия жараёнини ташкил этиш ва уларга ҳақ тўлаш учун энг зарур бўлган ҳужжатлар ҳисобланади.\nБандлик ва меҳнат муносабатлари вазирлиги билан тасдиқланган ўқитувчиларнинг иш юкламасини белгилаш ва тақсимлаш тўғрисидаги йўриқномада турли текширувлар жараёнида улардан юқорида қайд этилган ҳужжатлардан бошқа ҳужжатларни тақдим этиш ҳамда ҳисоботларни талаб қилиш қатъиян ман этилган.


Тошкентда яқинда Йўл ҳаракати ҳолатларини фото ва видео қайд қилиш тизими ишга тушади - 12.01.2016, Sputnik Ўзбекистон\nЙўл ҳаракати ҳолатлари(ЙҲҲ) фото ва видео қайд қилиш компьютерлаштирилган тизими пойтахтнинг 120 чорраҳасини қамраб олади. 12.01.2016, Sputnik Ўзбекистон\n11:25 12.01.2016 (янгиланди: 11:45 12.01.2016)\n© Sputnik / Евгений Биятов / Фотобанкка ўтишВидео кузатув камераси\nЙўл ҳаракати ҳолатлари(ЙҲҲ) фото ва видео қайд қилиш компьютерлаштирилган тизими пойтахтнинг 120 чорраҳасини қамраб олади.\nТОШКЕНТ, 12 янв — Sputnik. Тошкентда яқин ойлар ичида ЙҲҲларни фото ва видео фиксация қилиш компьютерлаштирилган тизими ишга тушади, ИИВ ваклининг Sputnik музхбирига берган хабарига кўра.\nТизимни ўрнатиш ишлари 75%га якунланган. Лойиҳа замонавий фото ва видео фиксация қилиш тизими ўрнатилган 120 пойтахт чорраҳаларини қамраб олади.\n“Тизим ишга туширилиб пойтахтнинг 100га яқин кўчаларида вазиятга баҳо бермоқда. Ҳозирги кунда тизим дастурининг маълум жиҳатларини созлаш ишлари олиб борилмоқда”, — деди суҳбатдош.\nТизимни эксплуатацияга тўлиқ киритиш, лойиҳа тугатилганидан кейин, уни ўрнатган ва ишга тушурган швейцария компанияси билан барча керакли ҳужжатлар имзоланганидан кейин амалга оширилади.\nСистема автоматик тарзда икки хил қоидабузарликларни руйхатга олади – тезликни ошириш ва қизил чироққа бўйсўнмаслик ҳолатларини. Шу билан бир вақтда, бошқариш марказида вазиятни кузатяётган оператор, бошқа қоидабузарликларни ҳам ёзма равишда қайд қилиши мумкин.\nҚоидабузарликлар қайд қилинганидан кейин, автоулов эгасига почта орқали хат юборрилади. Хатда қоидабузарлик вақти ва жойи, автомобил номери, бир неча фотосурат ва бошқа маълумотлар кўрсатилган бўлади. Автоулов эгаси жаримани бир йил мобайнида тўлаш ҳуқуқига эга.\n“Охирги ойлар давомида қайд қилинган барча қоидабузарликлар бўйича, булар 2500 га яқин, автоулов эгалари номига жарима хотлари тузилган. Тизим ишга туширилгач, улар жавобгарликка тортилади. Тизим ишга тушгани ҳақида хабар берилмади деган шикоятлар қабул қилинмайди, чунки йўл ҳаракати қоидаларига барча доимо амал қилиши керак, фото ва видео қийд қилиш воситалари ўрнатилганми йўқми қатий назар”, — деди суҳбатдош.\nШу билан бир вақтда янги тизим ЙҲХ ходимлари сонини қисқартиришга олиб келмайди, чунки улар ИИВ фаолиятининг бошқа вазифалари юкланади. Мисол учун ЙҲХнинг маст ҳолда автомобил бошқариш каби бошқа қоидабузарликларини қайд қилиши мумкин.\nСуҳбатдош ишонч билан айтишига қараганда, Йўл Патрул хизмати ходимларига ҳам иш кўпаяди. Улар қоидабузарлик амалга ошириб, жарима тўлашдан бош тортиб юрган ҳайдовчиларни излаш ва тўхтатиш билан шуғуллананди.\nБундан ташқари, бугун Тошкентда 400дан зиёд бошқариладиган 7 мингга яқин бошқарилмайдиган чорраҳалар бор. Ҳаммага иш етади, деб сўзини якунлади ИИВ вакили.


Это'О: «ЖЧ-2022 финалида Камерун ва Қатарни кўришни хоҳлайман»\n«Барселона»нинг собиқ ҳужумчиси Самюэль Это'О ЖЧ-2022дан нималар кутаётганини айтди.\n«Бу тарихдаги энг чиройли жаҳон чемпионати бўлишига шубҳам йўқ. Менда бир истак бор — Камерун ва Қатарни финалда кўриш. Бу ўзига хос воқеа бўларди.\nБарчани Қатардаги ушбу ажойиб турнирга чорлайман. Сизга тақдим этиладиган кўп нарсалар бор ва умид қиламанки, мухлислар кунига гуруҳ босқичидаги икки ўйинни кўриш имкониятини бой беришмайди. Мусобақа ҳақида кейинчалик набираларига ҳам сўзлаб беришади, агар уларни ҳам олиб келишмаса.\nҚатарда декабрда 20 даража иссиқ бўлади. Бу — футболчилар ва мухлислар учун жуда яхши ҳаво», — дея камерунлик собиқ футболчининг сўзларини келтиради ЖЧ-2022 расмий сайти.